title: 2010/386/CFSP: Padomes Lēmums 2010/386/KĀDP ( 2010. gada 12. jūlijs ), ar ko atjaunina to personu, grupu un organizāciju sarakstu, kurām piemēro Kopējās nostājas 2001/931/KĀDP par konkrētu pasākumu īstenošanu cīņā pret terorismu 2., 3. un 4. pantu

text:
               13.7.2010

               LV

               Eiropas Savienības Oficiālais Vēstnesis

               L 178/28

         PADOMES LĒMUMS 2010/386/KĀDP
   (2010. gada 12. jūlijs),
   ar ko atjaunina to personu, grupu un organizāciju sarakstu, kurām piemēro Kopējās nostājas 2001/931/KĀDP par konkrētu pasākumu īstenošanu cīņā pret terorismu 2., 3. un 4. pantu
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 29. pantu,
   tā kā:

               (1)

               Padome 2001. gada 27. decembrī pieņēma Kopējo nostāju 2001/931/KĀDP par konkrētu pasākumu īstenošanu cīņā pret terorismu (1).

               (2)

               Padome 2009. gada 22. decembrī pieņēma Lēmumu 2009/1004/KĀDP, ar ko atjaunina personu, grupu un organizāciju sarakstu, kas ir minēts Kopējās nostājas 2001/931/KĀDP 2., 3. un 4. pantā (2).

               (3)

               Saskaņā ar Kopējās nostājas 2001/931/KĀDP 1. panta 6. punktu ir pilnībā jāpārskata to personu, grupu un organizāciju saraksts, kurām piemēro Lēmumu 2009/1004/KĀDP.

               (4)

               Šajā lēmumā ir iekļauts Padomes pilnībā pārskatītais to personu, grupu un organizāciju saraksts, kurām piemēro Kopējās nostājas 2001/931/KĀDP 2., 3. un 4. pantu.

               (5)

               Padome secināja, ka vairs nav iemesla atstāt dažas grupas to personu, grupu un organizāciju sarakstā, kurām piemēro Kopējās nostājas 2001/931/KĀDP 2., 3. un 4. pantu.

               (6)

               Padome secināja, ka, izņemot 5. apsvērumā minētās grupas, pārējās personas, grupas un organizācijas, attiecībā uz kurām piemēro Kopējās nostājas 2001/931/KĀDP 2., 3. un 4. pantu, ir bijušas iesaistītas terora aktos Kopējās nostājas 2001/931/KĀDP 1. panta 2. un 3. punkta nozīmē, ka attiecībā uz tām lēmumu ir pieņēmusi kompetenta iestāde minētās kopējās nostājas 1. panta 4. punkta nozīmē un ka tādēļ vajadzētu turpināt attiecināt uz tām īpašus ierobežojošus pasākumus, kas paredzēti minētajā kopējā nostājā.

               (7)

               Attiecīgi būtu jāatjaunina to personu, grupu un organizāciju saraksts, kurām piemēro Kopējās nostājas 2001/931/KĀDP 2., 3. un 4. pantu,

         IR PIEŅĒMUSI ŠO LĒMUMU.
   1. pants
   To personu, grupu un organizāciju saraksts, kurām piemēro Kopējās nostājas 2001/931/KĀDP 2., 3. un 4. pantu, ir iekļauts šā lēmuma pielikumā.
   2. pants
   Ar šo atceļ Lēmumu 2009/1004/KĀDP.
   3. pants
   Šis lēmums stājas spēkā dienā, kad to publicē Eiropas Savienības Oficiālajā Vēstnesī.

      Briselē, 2010. gada 12. jūlijā

            Padomes vārdā –

            priekšsēdētāja

         S. LARUELLE

      (1)  OV L 344, 28.12.2001., 93. lpp.

      (2)  OV L 346, 23.12.2009., 58. lpp.

      PIELIKUMS

         PERSONU, GRUPU UN ORGANIZĀCIJU SARAKSTS, KAS IR MINĒTS 1. PANTĀ

      1.   PERSONAS

                  1.

                     ABOU, Rabah Naami (pazīstams arī kā Naami Hamza, Mihoubi Faycal, Fiellah Ahmed Dafri Rèmi Lahdi), dzimis 1.2.1966. Alžīrā (Alžīrija) - “al – Takfir” un “al – Hijra” loceklis

                  2.

                     ABOUD, Maisi (pazīstams arī kā Šveices Abderrahmane), dzimis 17.10.1964. Alžīrā (Alžīrija) - “al – Takfir” un “al – Hijra” loceklis

                  3.

                     AL-MUGHASSIL, Ahmad Ibrahim (pazīstams arī kā Abu Omran, Al-Mughassil, Ahmed Ibrahim), dzimis 26.6.1967.Qatif-Bab al Shamal (Saūda Arābija), Saūda Arābijas pilsonis

                  4.

                     AL – NASSER, Abdelkarim Hussein Mohamed, dzimis Al Ihsa (Saūda Arābija), Saūda Arābijas pilsonis

                  5.

                     AL YACOUB, Ibrahim Salih Mohammed, dzimis 16.10.1966.Tarut (Saūda Arābija), Saūda Arābijas pilsonis

                  6.

                     ARIOUA, Kamel (pazīstams arī kā Lamine Kamel), dzimis 18.8.1969. Konstantīnā (Alžīrija) - “al – Takfir” un “al – Hijra” loceklis

                  7.

                     ASLI, Mohamed (pazīstams arī kā Dahmane Mohamed), dzimis 13.5.1975.Ain Taya (Alžīrija) - “al – Takfir” un “al – Hijra” loceklis

                  8.

                     ASLI, Rabah, dzimis 13.5.1975.Ain Taya (Alžīrija) - “al – Takfir” un “al – Hijra” loceklis

                  9.

                     ATWA, Ali (pazīstams arī kā BOUSLIM, Ammar Mansour, SALIM, Hassan Rostom), libānietis, dzimis 1960. gadā Libānā, Libānas pilsonis

                  10.

                     BOUYERI, Mohammed (pazīstams arī kā Abu ZUBAIR, SOBIAR, Abu ZOUBAIR), dzimis 8.3.1978. Amsterdamā (Nīderlande) - “Hofstadgroep” loceklis

                  11.

                     DARIB, Noureddine (pazīstams arī kā Carreto, Zitoun Mourad), dzimis 1.2.1972. Alžīrijā - “al – Takfir” un “al - Hijra” loceklis

                  12.

                     DJABALI, Abderrahmane (pazīstams arī kā Touil), dzimis 1.6.1970. Alžīrijā - “al – Takfir” un “al – Hijra” loceklis

                  13.

                     EL FATMI, Nouredine (pazīstams arī kā Nouriddin EL FATMI, Nouriddine EL FATMI, Noureddine EL FATIMI, Abu Al KA'E KA'E, Abu QAE QAE, FOUAD, FZAD, Nabil EL FATMI, Ben MOHAMMED, Ben Mohand BEN LARBI, Ben Driss Muhand IBN LARBI, Abu TAHAR, EGGIE), dzimis 15.8.1982. Midarā (Maroka), pase (Marokas) Nr. N829139 - “Hofstadgroep” loceklis

                  14.

                     EL – HOORIE, Ali Saed Bin Ali (pazīstams arī kā AL – HOURI, Ali Saed Bin Ali, EL – HOURI, Ali Saed Bin Ali), dzimis 10.7.1965. vai 11.7.1965.El Dibabiya (Saūda Arābija) Saūda Arābijas pilsonis

                  15.

                     FAHAS, Sofiane Yacine, dzimis 10.9.1971. Alžīrā (Alžīrija) - “al-Takfir” un “al-Hijra” loceklis

                  16.

                     IZZ – AL – DIN, Hasan (pazīstams arī kā GARBAYA, AHMED, SA – ID, SALWWAN, Samir), libānietis, dzimis 1963. gadā Libānā, Libānas pilsonis

                  17.

                     MOHAMMED, Khalid Shaikh (pazīstams arī kā ALI, Salem, BIN KHALID, Fahd Bin Adballah, HENIN, Ashraf Refaat Nabith, WADOOD, Khalid Adbul), dzimis 14.4.1965. vai 1.3.1964. Pakistānā, pase Nr. 488555

                  18.

                     MOKTARI, Fateh, (pazīstams arī kā Ferdi Omar), dzimis 26.12.1974. Huseindejā (Alžīrija) - “al – Takfir” un “al – Hijra” loceklis

                  19.

                     NOUARA, Farid, dzimis 25.11.1973. Alžīrā (Alžīrija) - “al – Takfir” un “al – Hijra” loceklis

                  20.

                     RESSOUS, Hoari (pazīstams arī kā Hallasa Farid), dzimis 11.9.1968. Alžīrā (Alžīrija) - “al – Takfir” un “al – Hijra” loceklis

                  21.

                     SEDKAOUI, Noureddine (pazīstams arī kā Nounou), dzimis 23.6.1963. Alžīrā (Alžīrija) - “al – Takfir” un “al – Hijra” loceklis

                  22.

                     SELMANI, Abdelghani (pazīstams arī kā Gano), dzimis 14.6.1974. Alžīrā (Alžīrija) - “al – Takfir” un “al – Hijra” loceklis

                  23.

                     SENOUCI, Sofiane, dzimis 15.4.1971. Huseindejā (Alžīrija) - “al – Takfir” un “al – Hijra” loceklis

                  24.

                     TINGUALI, Mohammed (pazīstams arī kā Mouh di Kouba), dzimis 21.4.1964. Blidā (Alžīrija) - “al – Takfir” un “al – Hijra” loceklis

                  25.

                     WALTERS, Jason Theodore James (pazīstams arī kā Abdullah, David), dzimis 6.3.1985. Amersfortā (Nīderlande), pase (Nīderlandes) Nr. NE8146378 - “Hofstadgroep” loceklis

            2.   GRUPAS UN VIENĪBAS

                  1.

                  “Abu Nidal organizācija” - “ANO” (pazīstama arī kā “Fatah Revolucionārā padome”, “Arābu Revolucionārās brigādes”, “Melnais Septembris”, “Musulmaņu sociālistu revolucionāra organizācija”)

                  2.

                  “Al-Aqsa mocekļu brigāde”

                  3.

                  “Al-Aqsa e.V.”

                  4.

                  “Al – Takfir” un “Al – Hijra”

                  5.

                  “Aum Shinrikyo” (pazīstama arī kā “AUM”, “Aum Augstākā patiesība”, “Aleph”)

                  6.

                  “Babbar Khalsa”

                  7.

                  “Filipīnu Komunistiskā partija”, tostarp “Jaunā tautas armija” - “NPA”, Filipīnas

                  8.

                  “Gama'a al – Islamiyya” (pazīstama arī kā “Al – Gama'a al – Islamiyya”_(“Islāma grupa” - “IG”)

                  9.

                  “İslami Büyük Doğu Akıncılar Cephesi” - “IBDA-C” (“Lielā Islāma Austrumu cīnītāju fronte”)

                  10.

                  “Hamas”, tostarp “Hamas – Izz al – Din al – Qassem”

                  11.

                  “Hizbul Mujahideen” - “HM”

                  12.

                  “Hofstadgroep”

                  13.

                  “Holy Land Foundation for Relief and Development”

                  14.

                  “International Sikh Youth Federation” - “ISYF”

                  15.

                  “Khalistan Zindabad Force” - “KZF”

                  16.

                  “Kurdistan Workers' Party”“PKK” (pazīstama arī kā “KADEK”, “KONGRA-GEL”)

                  17.

                  “Liberation Tigers of Tamil Eelam” - “LTTE”

                  18.

                  “Ejército de Liberación Nacional” (“Nacionālā atbrīvošanās armija”)

                  19.

                  “Palestīnas Atbrīvošanās fronte” – “PLF”

                  20.

                  “Palestīnas atbrīvošanas Tautas Fronte” – “PFLP”

                  21.

                  “Palestīnas atbrīvošanas Tautas Fronte - virsvadība” (pazīstama arī kā “PFLP – virsvadība”)

                  22.

                  “Fuerzas armadas revolucionarias de Colombia” – “FARC” (“Kolumbijas revolucionārie armijas spēki”)

                  23.

                  “Devrimci Halk Kurtuluș Partisi-Cephesi” – “DHKP/C”, (pazīstama arī kā “Devrimci Sol” (“Revolucionāri kreisie”), “Dev Sol)” (“Revolucionārā Tautas atbrīvošanās armija/fronte/partija”)

                  24.

                  “Sendero Luminoso” – “SL” (“Mirdzošā taka”)

                  25.

                  “Stichting Al Aqsa” (pazīstama arī kā “Stichting Al Aqsa Nederland”, “Al Aqsa Nederland”)

                  26.

                  “Teyrbazen Azadiya Kurdistan” - “TAK” (pazīstama arī kā “Kurdistan Freedom Falcons”, “Kurdistan Freedom Hawks”)

                  27.

                  “Autodefensas Unidas de Colombia” - “AUC” (“Kolumbijas Apvienotie pašaizstāvēšanās spēki/grupa”)


title: Politikas un drošības komitejas Lēmums (KĀDP) 2016/49 (2016. gada 7. janvāris) par Eiropas Savienības padomdevējas misijas civilās drošības sektora reformai Ukrainā (EUAM Ukraine) misijas vadītāja iecelšanu (EUAM UKRAINE/1/2016)

text:
               19.1.2016

               LV

               Eiropas Savienības Oficiālais Vēstnesis

               L 12/47

         POLITIKAS UN DROŠĪBAS KOMITEJAS LĒMUMS (KĀDP) 2016/49
   (2016. gada 7. janvāris)
   par Eiropas Savienības padomdevējas misijas civilās drošības sektora reformai Ukrainā (EUAM Ukraine) misijas vadītāja iecelšanu (EUAM UKRAINE/1/2016)
   POLITIKAS UN DROŠĪBAS KOMITEJA,
   ņemot vērā Līgumu par Eiropas Savienību un jo īpaši tā 38. panta trešo daļu,
   ņemot vērā Padomes Lēmumu 2014/486/KĀDP (2014 gada 22. jūlijs) par Eiropas Savienības padomdevēju misiju civilās drošības sektora reformai Ukrainā (EUAM Ukraine) (1) un jo īpaši tā 7. panta 1. punktu,
   tā kā:

               (1)

               Ievērojot Lēmumu 2014/486/KĀDP, Politikas un drošības komiteja (PDK) saskaņā ar Līguma 38. panta trešo daļu ir pilnvarota pieņemt attiecīgus lēmumus par Eiropas Savienības padomdevējas misijas civilās drošības sektora reformai Ukrainā (EUAM Ukraine) politisko kontroli un stratēģisko vadību, tostarp lēmumu iecelt misijas vadītāju.

               (2)

               PDK 2015. gada 23. jūlijā pieņēma Lēmumu (KĀDP) 2015/1496 (2), ar ko līdz 2015. gada 30. novembrim pagarināja EUAM Ukraine misijas vadītāja Kálmán MIZSEI kunga pilnvaru termiņu.

               (3)

               Savienības Augstā pārstāve ārlietās un drošības politikas jautājumos 2015. gada 18. decembrī ierosināja par EUAM Ukraine misijas vadītāju iecelt Kęstutis LANČINSKAS kungu,

         IR PIEŅĒMUSI ŠO LĒMUMU.
   1. pants
   Ar šo par Eiropas Savienības padomdevējas misijas civilās drošības sektora reformai Ukrainā (EUAM Ukraine) misijas vadītāju uz laikposmu no 2016. gada 1. februāra līdz 2017. gada 31. janvārim tiek iecelts Kęstutis LANČINSKAS kungs.
   2. pants
   Šis lēmums stājas spēkā tā pieņemšanas dienā.

      Briselē, 2016. gada 7. janvārī

            Politikas un drošības komitejas vārdā –

            priekšsēdētājs

         W. STEVENS

      (1)  OV L 217, 23.7.2014., 42. lpp.

      (2)  Politikas un drošības komitejas Lēmums (KĀDP) 2015/1496 (2015. gada 23. jūlijs), ar ko pagarina pilnvaru termiņu Eiropas Savienības padomdevējas misijas civilās drošības sektora reformai Ukrainā (EUAM Ukraine) misijas vadītājam (EUAM UKRAINE/3/2015) (OV L 233, 5.9.2015., 7. lpp.).


title: Padomes Lēmums (KĀDP) 2016/993 (2016. gada 20. jūnijs), ar ko groza Lēmumu (KĀDP) 2015/778 par Eiropas Savienības militāro operāciju Vidusjūras apgabala centrālās daļas dienvidos (EU NAVFOR MED operācija SOPHIA)

text:
               21.6.2016

               LV

               Eiropas Savienības Oficiālais Vēstnesis

               L 162/18

         PADOMES LĒMUMS (KĀDP) 2016/993
   (2016. gada 20. jūnijs),
   ar ko groza Lēmumu (KĀDP) 2015/778 par Eiropas Savienības militāro operāciju Vidusjūras apgabala centrālās daļas dienvidos (EU NAVFOR MED operācija SOPHIA)
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 42. panta 4. punktu un 43. panta 2. punktu,
   ņemot vērā Savienības Augstās pārstāves ārlietās un drošības politikas jautājumos priekšlikumu,
   tā kā:

               (1)

               Padome 2015. gada 18. maijā pieņēma Lēmumu (KĀDP) 2015/778 (1).

               (2)

               Padome 2016. gada 23. maijā secinājumos par EU NAVFOR MED operāciju SOPHIA atzinīgi vērtēja Lībijas Nacionālās vienošanās valdības Prezidentūras padomes priekšsēdētāja pausto gatavību sadarboties ar Savienību uz minēto secinājumu pamata, vienojās par vienu gadu pagarināt EU NAVFOR MED operāciju SOPHIA un, turpinot galveno uzmanību pievērst tās galvenajām pilnvarām, papildināt tās ar šādiem diviem atbalsta uzdevumiem:

                           —

                           Lībijas krasta apsardzes un jūras spēku spēju veidošana un apmācība, un informācijas apmaiņa ar tiem, pamatojoties uz Lībijas likumīgo iestāžu lūgumu, ņemot vērā, ka Lībijai pašai ir jābūt procesa noteicējai,

                           —

                           informācijas apmaiņas veicināšana, kā arī ANO ieroču embargo īstenošana atklātā jūrā Lībijas piekrastē, pamatojoties uz jaunu ANO Drošības padomes rezolūciju.

               (3)

               ANO Drošības padome ar ANO Drošības padomes Rezolūcijām (ANO DPR) 1970 (2011), 1973 (2011), 2009 (2011), 2040 (2012), 2095 (2013), 2144 (2014), 2174 (2014), 2213 (2015), 2214 (2015) un 2278 (2016) ir Lībijai piemērojusi, grozījusi un atkārtoti apstiprinājusi ieroču embargo.

               (4)

               ANO Drošības Padome 2016. gada 14. jūnijā pieņēma ANO DPR 2292 (2016) par ieroču embargo Lībijai, jo īpaši paužot bažas, ka situāciju Lībijā pasliktina nelikumīgu ieroču un saistītu materiālu kontrabanda.

               (5)

               Padome uzsver, ka ir steidzami jāsāk abu atbalsta uzdevumu operatīvā īstenošana, pirms beidzas EU NAVFOR MED operācijas SOPHIA sākotnējais pilnvaru termiņš.

               (6)

               Lēmums (KĀDP) 2015/778 būtu attiecīgi jāgroza,

         IR PIEŅĒMUSI ŠO LĒMUMU.
   1. pants
   Lēmumu (KĀDP) 2015/778 groza šādi:

               1)

               lēmuma 1. panta 1. punktu aizstāj ar šādu:
               “1.   Savienība veic militāru krīzes pārvarēšanas operāciju, lai palīdzētu sagraut cilvēku kontrabandas un tirdzniecības tīklu peļņas gūšanas modeli Vidusjūras apgabala centrālās daļas dienvidos (EU NAVFOR MED operācija SOPHIA), ko panāk, veicot sistemātiskus centienus apzināt, notvert un iznīcināt kuģus un citus līdzekļus, ko izmanto cilvēku kontrabandisti un tirgotāji vai par kuriem ir aizdomas, ka tie tos izmanto, saskaņā ar piemērojamām starptautiskajām tiesībām, tostarp UNCLOS un jebkuru ANO Drošības padomes rezolūciju. Šajos nolūkos EU NAVFOR MED operācija SOPHIA arī organizē Lībijas krasta apsardzes un jūras spēku apmācību. Turklāt ar operāciju dod ieguldījumu, lai saskaņotajā operācijas apgabalā novērstu ieroču nelikumīgu tirdzniecību saskaņā ar ANO DPR 1970 (2011) un turpmākām rezolūcijām par ieroču embargo Lībijai, tostarp ANO DPR 2292 (2016).”;

               2)

               lēmuma 2. panta 2. punkta pirmo teikumu aizstāj ar šādu:
               “Attiecībā uz tās pamatuzdevumiem saistībā ar cilvēku kontrabandu un tirdzniecību EU NAVFOR MED operāciju SOPHIA īsteno secīgos posmos un saskaņā ar starptautisko tiesību prasībām.”;

               3)

               iekļauj šādus pantus:
               “2.a pants
               Lībijas krasta apsardzes un jūras spēku spēju veidošana un apmācība
               1.   Kā atbalsta uzdevumu EU NAVFOR MED operācija SOPHIA sniedz atbalstu Lībijas krasta apsardzes un jūras spēku spēju attīstībai un apmācībai tiesībaizsardzības uzdevumu veikšanā jūrā, jo īpaši, lai novērstu cilvēku kontrabandu un tirdzniecību.
               2.   Pēc tam, kad PDK ir nolēmusi, ka ir veikti nepieciešamie priekšdarbi, jo īpaši spēku formēšana un mācību dalībnieku drošības pārbaužu procedūras, 1. punktā minēto atbalsta uzdevumu veic atklātā jūrā EU NAVFOR MED operācijas SOPHIA saskaņotajā operācijas apgabalā, kā noteikts attiecīgajos plānošanas dokumentos.
               3.   Šā panta 1. punktā minēto atbalsta uzdevumu var veikt arī Lībijas vai tās kaimiņos esošas uzņemošās trešās valsts teritorijā, tostarp teritoriālos ūdeņos, ja pēc Padomes izvērtējuma, kas veikts pamatojoties uz Lībijas vai attiecīgās uzņemošās valsts uzaicinājumu, un saskaņā ar starptautiskām tiesībām, par to lēmumu ir pieņēmusi PDK.
               4.   Ņemot vērā ārkārtējās operatīvās prasības, daļu no 1. punktā minētā atbalsta uzdevuma var veikt pēc uzaicinājuma kādā dalībvalstī, tostarp attiecīgos apmācības centros.
               5.   Ciktāl to prasa 1. punktā minētais atbalsta uzdevums, EU NAVFOR MED operācija SOPHIA var ievākt un uzglabāt informāciju un dalīties šajā informācijā ar dalībvalstīm, UNSMIL, Eiropolu un FRONTEX, tostarp attiecībā uz personas datiem, kas par iespējamiem mācību dalībniekiem apkopoti drošības pārbaudes procedūru nolūkos, ar noteikumu, ka viņi tam ir devuši rakstisku piekrišanu. Turklāt EU NAVFOR MED operācija SOPHIA var ar mācību dalībnieku rakstisku piekrišanu par viņiem ievākt un uzglabāt nepieciešamo medicīnisko informāciju un biometriskos datus.
               2.b pants
               Informācijas apmaiņas veicināšana un ANO ieroču embargo īstenošana atklātā jūrā Lībijas piekrastē
               1.   Kā daļu no tās atbalsta uzdevuma dot ieguldījumu ANO ieroču embargo īstenošanā atklātā jūrā Lībijas piekrastē, EU NAVFOR MED operācija SOPHIA ievāc informāciju un, izmantojot plānošanas dokumentos minētos mehānismus, dalās tajā ar attiecīgajiem partneriem un aģentūrām nolūkā sekmēt visaptverošu jūras situācijas apzināšanos saskaņotajā operācijas apgabalā, kā noteikts attiecīgajos plānošanas dokumentos. Ja šāda informācija ir klasificēta līdz līmenim “RESTREINT UE/EU RESTRICTED”, šīs informācijas apmaiņa ar attiecīgajiem partneriem un aģentūrām var tikt veikta saskaņā ar Lēmumu 2013/488/ES un pamatojoties uz vienošanām, kas noslēgtas starp AP un šiem partneriem, pilnībā ievērojot savstarpīguma un iekļaušanas principus. Saņemto klasificēto informāciju EU NAVFOR MED operācija SOPHIA apstrādā bez jebkādas atšķirības starp tās personālu un pamatojoties vienīgi uz operatīvajām prasībām.
               2.   Ja PDK nolemj, ka ir izpildīti vajadzīgie nosacījumi, EU NAVFOR MED operācija SOPHIA saskaņotajā operācijas apgabalā, kā noteikts attiecīgajos plānošanas dokumentos, atklātā jūrā Lībijas piekrastē kuģiem, kas ir ceļā uz Lībiju vai no tās, ja ir pamatots iemesls uzskatīt, ka šādi kuģi tieši vai netieši ved ieročus vai saistītus materiālus uz Lībiju vai no tās, pārkāpjot ieroču embargo attiecībā uz Lībiju, sāk pārbaudes un attiecīgi rīkojas, lai konfiscētu un iznīcinātu šādus priekšmetus, tostarp ar ostas valsts piekrišanu novirzot šos kuģus un to apkalpes uz ostu, kas piemērota šādai iznīcināšanai, saskaņā ar attiecīgajām ANO Drošības padomes rezolūcijām, tostarp ANO DPR 2292 (2016).
               3.   Saskaņā ar attiecīgajām ANO Drošības padomes rezolūcijām, tostarp ANO DPR 2292 (2016), EU NAVFOR MED operācija SOPHIA, veicot pārbaudes saskaņā ar 2. punktu, var vākt pierādījumus, kas tieši saistīti ar tādu priekšmetu pārvadāšanu, kuri ar Lībijai piemēroto ieroču embargo ir aizliegti. Tā šādus pierādījumus var nodot dalībvalstu attiecīgo tiesībaizsardzības iestāžu un/vai kompetento Savienības struktūru rīcībā.”;

               4)

               lēmuma 11. panta 2. punktu aizstāj ar šādu:
               “2.   Finanšu atsauces summa EU NAVFOR MED operācijas SOPHIA kopējām izmaksām laikposmā no 2015. gada 18. maija līdz 2016. gada 27. jūlijam ir EUR 11,82 miljoni. Lēmuma (KĀDP) 2015/528 25. panta 1. punktā minētā finanšu atsauces summas procentuālā daļa ir 70 % attiecībā uz saistībām un 40 % attiecībā uz maksājumiem.”;

               5)

               lēmuma 11. pantam pievieno šādu punktu:
               “3.   Finanšu atsauces summa EU NAVFOR MED operācijas SOPHIA kopējām izmaksām laikposmā no 2016. gada 28. jūlija līdz 2017. gada 27. jūlijam ir EUR 6 700 000. Lēmuma (KĀDP) 2015/528 25. panta 1. punktā minētā finanšu atsauces summas procentuālā daļa ir 0 % attiecībā uz saistībām un 0 % attiecībā uz maksājumiem.”;

               6)

               lēmuma 12. pantam pievieno šādu punktu:
               “3.a   Konkrētu operatīvo vajadzību gadījumā AP saskaņā ar Lēmumu 2013/488/ES tiek pilnvarota nodot Lībijas leģitīmajām iestādēm jebkādu EU NAVFOR MED operācijas SOPHIA vajadzībām sagatavotu ES klasificēto informāciju ar klasifikācijas pakāpi līdz “RESTREINT UE/EU RESTRICTED”. Šajā nolūkā sagatavo vienošanos starp AP un kompetentajām Lībijas iestādēm.”;

               7)

               lēmuma 13. panta otro daļu aizstāj ar šādu:
               “EU NAVFOR MED operācijas SOPHIA darbība beidzas 2017. gada 27. jūlijā.”

         2. pants
   Stāšanās spēkā
   Šis lēmums stājas spēkā tā pieņemšanas dienā.

      Luksemburgā, 2016. gada 20. jūnijā

            Padomes vārdā –

            priekšsēdētāja

         F. MOGHERINI

      (1)  Padomes Lēmums (KĀDP) 2015/778 (2015. gada 18. maijs) par Eiropas Savienības militāro operāciju Vidusjūras apgabala centrālās daļas dienvidos (EU NAVFOR MED operācija SOPHIA) (OV L 122, 19.5.2015., 31. lpp.).


title: Padomes Lēmums 2009/569/KĀDP ( 2009. gada 27. jūlijs ) par atbalstu OPCW darbībām, īstenojot ES Stratēģiju masu iznīcināšanas ieroču izplatīšanas novēršanai

text:
               29.7.2009

               LV

               Eiropas Savienības Oficiālais Vēstnesis

               L 197/96

      PADOMES LĒMUMS 2009/569/KĀDP
   (2009. gada 27. jūlijs)
   par atbalstu OPCW darbībām, īstenojot ES Stratēģiju masu iznīcināšanas ieroču izplatīšanas novēršanai
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 13. panta 3. punktu un 23. panta 1. punktu,
   tā kā:

               (1)

               Eiropadome 2003. gada 12. decembrī pieņēma ES Stratēģiju masu iznīcināšanas ieroču izplatīšanas novēršanai (turpmāk – “ES Stratēģija”), kuras III nodaļā iekļauti pasākumi, kas paredzēti, lai apkarotu tādu ieroču izplatīšanu.

               (2)

               ES Stratēģijā uzsvērta Ķīmisko ieroču konvencijas (CWC) un Ķīmisko ieroču aizliegšanas organizācijas (OPCW) būtiskā nozīme no ķīmiskiem ieročiem brīvas pasaules izveidē. Īstenojot šo ES stratēģiju, ES ir apņēmusies strādāt, lai panāktu galveno atbruņošanās un neizplatīšanas līgumu un nolīgumu, tostarp CWC, vispārēju ievērošanu. ES Stratēģijas mērķi papildina mērķus, ko īsteno OPCW, ņemot vērā tās atbildību par CWC īstenošanu.

               (3)

               Padome 2004. gada 22. novembrī pieņēma Vienoto rīcību 2004/797/KĀDP par atbalstu OPCW darbībām, īstenojot ES Stratēģiju masu iznīcināšanas ieroču izplatīšanas novēršanai (1), un pēc tam, kad tā zaudēja spēku, – Vienoto rīcību 2005/913/KĀDP (2005. gada 12. decembris) (2) un Vienoto rīcību 2007/185/KĀDP (2007. gada 19. marts) (3). Pēdējā minētā zaudēs spēku 2009. gada 31. jūlijā.

               (4)

               Šāda intensīva un mērķtiecīga ES palīdzība OPCW ir jāturpina saistībā ar ES Stratēģijas III nodaļas aktīvu īstenošanu. Pasākumi saistībā ar CWC vispārēju pieņemšanu būtu jāturpina, un tie būtu jāpielāgo un mērķtiecīgi jāvirza uz tām valstīm (kuru skaits sarūk), kuras nav CWC dalībnieces. Papildus minētajām darbībām būtu jāveic jaunas darbības, lai atbalstītu īpašus OPCW vadītus projektus, kuru mērķis ir CWC pilnīga īstenošana, un pastiprinātu starptautisku sadarbību ķīmisku darbību jomā,

         IR NOLĒMUSI ŠĀDI.
   1. pants
   1.   Lai varētu tūlīt un praktiski piemērot dažus ES Stratēģijā paredzētos elementus, Eiropas Savienība atbalsta OPCW darbības, kuru mērķis ir:

               —

               veicināt valstu, kas ir CWC dalībnieces, spējas izpildīt saistības, kas izriet no Konvencijas, un

               —

               veicināt Konvencijas vispārēju pieņemšanu, mudinot valstis, kuras nav CWC dalībnieces, tai pievienoties.

         2.   Šajā sakarā OPCW projekti, kas atbilst ES stratēģijas pasākumiem, ir šādi:

               I projekts. Īstenošana valsts mērogā, pārbaude un vispārēja pieņemšana
               Darbības:

                           —

                           divpusējas tehniskās palīdzības vizītes,

                           —

                           muitas amatpersonu apmācība saistībā ar Konvencijas pārvadājumu režīma tehniskajiem aspektiem,

                           —

                           valsts eskortu apmācība,

                           —

                           valsts iestāžu personāla apmācība elektroniskās deklarācijas līdzekļu izmantošanas jomā,

                           —

                           pārbaudes uz aizdomu pamata lauka izmēģinājuma apstākļos.

               II projekts. Starptautiskā sadarbība
               Darbības:

                           —

                           analītisku iemaņu attīstības kurss,

                           —

                           seminārs par CWC un ķīmisko procesu drošību.

               III projekts. Seminārs – OPCW ieguldījums starptautiskajā drošībā un izaicinājumi

               IV projekts. Izpildpadomes pārstāvju vizītes ķīmisko ieroču iznīcināšanas objektos

               V projekts. Zinātniskās padomdevējas padomes otrā sanāksme

               VI projekts. Seminārs – OPCW ieguldījums drošības un neizplatīšanas jomā

               VII projekts. Valstu, kas ir CWC dalībnieces, gatavība novērst uzbrukumus, kuros izmanto ķīmiskas vielas, un reaģēt uz tiem
               Darbības:

                           —

                           teorētiskas mācības,

                           —

                           reģionāls seminārs par Konvencijas X pantu.

               VIII projekts. Āfrikas programma
               Darbības:

                           —

                           divpusējas tehniskās palīdzības vizītes,

                           —

                           informatīvie pasākumi – akadēmiskais un apmācību institūts – Kofi Annan centrs,

                           —

                           muitas amatpersonu apmācība, kas attiecas uz Konvencijas pārvadājumu režīma tehniskajiem aspektiem,

                           —

                           pasākumi tām valstīm, kuras nav CWC dalībnieces,

                           —

                           analītisko iemaņu attīstības kurss,

                           —

                           sadarbība ar nozares pārstāvjiem – seminārs par CWC un ķīmisko procesu drošību,

                           —

                           reģionāls seminārs – X pants un reģionālās sadarbības jautājumi attiecībā uz palīdzību un reaģēšanu ārkārtas situācijās.

         Minēto projektu sīki izstrādāts apraksts ir izklāstīts šā lēmuma pielikumā.
   2. pants
   1.   Prezidentvalsts, kam palīdz Padomes ģenerālsekretārs/augstais pārstāvis (ĢS/AP) KĀDP lietās, ir atbildīga par šā lēmuma īstenošanu. Komisija ir pilnībā iesaistīta.
   2.   Lēmuma 1. panta 2. punktā minēto projektu tehnisko īstenošanu uztic OPCW Tehniskajam sekretariātam (turpmāk – “Tehniskais sekretariāts”). Par šā uzdevuma veikšanu ir atbildīga prezidentvalsts, un to pārrauga ĢS/AP. ĢS/AP šajā nolūkā slēdz atbilstīgu nolīgumu ar Tehnisko sekretariātu.
   3.   Prezidentvalsts, ĢS/AP un Komisija cits ar citu regulāri saskaņo projektu atbilstīgi to attiecīgām pilnvarām.
   3. pants
   1.   Finanšu bāzes summa 1. panta 2. punktā minēto projektu īstenošanai ir EUR 2 110 000.
   2.   Izdevumus, ko finansē no 1. punktā norādītās summas, pārvalda saskaņā ar Eiropas Kopienas procedūrām un noteikumiem, kas piemērojami Eiropas Kopienu vispārējam budžetam.
   3.   Komisija uzrauga 1. punktā minēto izdevumu pareizu pārvaldību. Šajā nolūkā tā noslēdz finansēšanas nolīgumu ar Tehnisko sekretariātu. Finansēšanas nolīgumā paredz, ka Tehniskais sekretariāts nodrošina ES ieguldījuma publiskumu, kas atbilst ieguldījuma apjomam.
   4.   Komisija cenšas noslēgt 3. punktā minēto finansēšanas nolīgumu, cik drīz vien iespējams pēc šā lēmuma stāšanās spēkā. Tā dara Padomei zināmu informāciju par jebkādām grūtībām šajā procesā, kā arī nolīguma noslēgšanas datumu. Komisija publicē Eiropas Savienības Oficiālā Vēstneša C sērijā paziņojumu par finansēšanas nolīguma noslēgšanas datumu.
   4. pants
   Prezidentvalsts, kam palīdz ĢS/AP, ziņo Padomei par šā lēmuma īstenošanu, pamatojoties uz regulāriem Tehniskā sekretariāta sagatavotiem ziņojumiem. Minētos ziņojumus izmanto par pamatu Padomes veiktajiem izvērtējumiem. Komisija ir pilnībā iesaistīta. Tā sniedz ziņojumus par 1. panta 2. punktā minēto projektu finanšu aspektiem.
   5. pants
   1.   Šis lēmums stājas spēkā tā pieņemšanas dienā.
   2.   Tas zaudē spēku 18 mēnešus pēc 3. panta 3. punktā minētā finansēšanas nolīguma noslēgšanas. Taču, ja minētajā laikposmā nav noslēgts finansēšanas nolīgums, lēmums zaudē spēku sešus mēnešus pēc tā stāšanās spēkā.
   6. pants
   Šo lēmumu publicē Eiropas Savienības Oficiālajā Vēstnesī.

      Briselē, 2009. gada 27. jūlijā

            Padomes vārdā –

            priekšsēdētājs

         C. BILDT

      (1)  OV L 349, 25.11.2004., 63. lpp.

      (2)  OV L 331, 17.12.2005., 34. lpp.

      (3)  OV L 85, 27.3.2007., 10. lpp.

      PIELIKUMS

         ES atbalsts Ķīmisko ieroču aizliegšanas organizācijas (OPCW) darbībām, īstenojot ES Stratēģiju masu iznīcināšanas ieroču izplatīšanas novēršanai

         I projekts. Īstenošana valsts mērogā, pārbaude un vispārēja pieņemšana

         Mērķis:

      Veicināt valstu, kas ir CWC dalībnieces, spējas izpildīt savas saistības, kas izriet no Konvencijas, un mudināt valstis, kuras nav CWC dalībnieces, gūt labāku izpratni par ieguvumiem no pievienošanās Konvencijai un plašākas iesaistīšanās OPCW darbībās.

         Mērķis:

      —   1. mērķis

                  —

                  Valstis, kas ir CWC dalībnieces, veic darbības, lai gūtu panākumus:

                              —

                              prasību izpildē saistībā ar valsts īstenošanas pasākumiem atbilstīgi Konvencijas VII pantam,

                              —

                              prasību ievērošanā saistībā ar savām deklarācijām un pārbaužu deklarācijām atbilstīgi Konvencijas VI pantam,

                              —

                              izpratnē par procedūrām, kas paredzētas saistībā ar pārbaudēm uz aizdomu pamata atbilstīgi Konvencijas IX pantam, kā arī par attiecīgām problēmām un citiem jautājumiem.

            —   2. mērķis

                  —

                  Valstis, kuras nav CWC dalībnieces, vairāk iesaistās OPCW darbībās un uzlabo savu izpratni par Konvenciju un ieguvumiem no tās.

         Rezultāti:

      —   1. rezultāts

                  —

                  Valsts iestādes uzlabojušas savas spējas izstrādāt valsts īstenošanas tiesību aktus,

                  —

                  muitas amatpersonas uzlabojušas savas spējas noteikt ķīmiskās vielas, uz kurām attiecas Konvencija, un iesniegt valsts iestādēm precīzu informāciju par CWC reģistrēto ķīmisko vielu pārvadājumiem,

                  —

                  valsts iestādes uzlabojušas savas spējas sagatavot un laikus iesniegt deklarācijas, īpaši – elektroniskā formātā,

                  —

                  valsts iestāžu amatpersonas ir apmācītas, lai pavadītu OPCW pārbaužu grupas, un

                  —

                  valstīm, kas ir CWC dalībnieces, ir labāka izpratne par to, ka mehānisms pārbaudēm uz aizdomu pamata ir galvenais to rīcībā esošais līdzeklis, lai noskaidrotu iespējamus Konvencijas neievērošanas gadījumus,

                  —

                  valstis, kas ir CWC dalībnieces, saņem apliecinājumus par Tehniskā sekretariāta gatavību sekmīgi vadīt pārbaudes uz aizdomu pamata un efektīvi piemērot Konvencijas pārbaudes režīmu.

            —   2. rezultāts

                  —

                  Valstis, kuras nav CWC dalībnieces, ir vairāk iesaistītas OPCW darbībās un guvušas labāku izpratni par ieguvumiem no pievienošanās Konvencijai.

         Darbības:

      Divpusējas tehniskās palīdzības vizītes: atbalstu valstīm, kas ir CWC dalībnieces, sniegs ar divpusējām tehniskās palīdzības vizītēm, ko izstrādās katrā gadījumā atsevišķi un vadīs tā, lai nodrošinātu mērķtiecīgu palīdzību, kas nepieciešama prasību izpildei atbilstīgi valstu, kas ir CWC dalībnieces, lūgumam. Šī palīdzība pēc būtības ietvers izpratnes veidošanu un informatīvus pasākumus, izmantojot valsts līmeņa seminārus informētības paaugstināšanai, specializētus mācību kursus, atbalstu valsts tiesību aktu izstrādē attiecībā uz īstenošanu un saistītus pasākumus, un VI pantā minētos jautājumus saistībā ar rūpniecības nozari.
      Muitas amatpersonu apmācība, kas attiecas uz Konvencijas pārvadājumu režīma tehniskajiem aspektiem: atbalsts muitas amatpersonām ir paredzēts saskaņā ar trim iepriekšējām vienotajām rīcībām. Izmantojot gūto pieredzi, muitas amatpersonām rīkos informatīvus pasākumus mācību kursu veidā nolūkā uzlabot datu vākšanu par CWC reģistrēto ķīmisko vielu importu un eksportu un šādu datu pārsūtīšanu valsts iestādēm. Reģionāla un apakšreģionāla līmeņa mācību kursos tiks piedāvāti praktiski uzskatāmi demonstrējumi un vingrinājumi.
      Valsts eskortu apmācība: piedāvās mācību kursu, lai paaugstinātu valstu, kas ir CWC dalībnieces, informētību par to tiesībām un pienākumiem, veicot VI pantā noteiktās pārbaudes. Valsts eskortu attiecīgu apmācību veiks apakšreģionāla līmeņa mācību kursa veidā, kas izstrādāts, lai sniegtu vajadzīgo informāciju par pārbaudes režīmu, īpaši – kā veicamas VI pantā noteiktās pārbaudes. Šādā mācību kursā iekļaus arī praktiskus vingrinājumus objektā uz vietas un teorētiskas nodarbības.
      Valsts iestāžu personāla apmācība elektroniskās deklarācijas līdzekļu izmantošanas jomā: reģionāla un apakšreģionāla līmeņa kursi un informatīvi semināri sniegs valsts iestāžu personālam līdzekļus un zināšanas, kā vākt, saglabāt un analizēt informāciju par divējāda lietojuma ķīmisko vielu ieguvi, pārstrādi un patēriņu tā, lai viņi būtu labāk sagatavoti spēt laikus iesniegt precīzas deklarācijas un noteikt jebkādus iespējamus draudus un/vai izplatīšanas darbības.
      Pārbaudes uz aizdomu pamata lauka izmēģinājuma apstākļos: veiks pilna apjoma lauka izmēģinājumu, lai uzlabotu valstu, kas ir CWC dalībnieces, zināšanas un izpratni par procedūrām, kas paredzētas saistībā ar pārbaudēm uz aizdomu pamata. Šāds izmēģinājums arī sniegs iespēju Tehniskajam sekretariātam pārbaudīt savas spējas un prasmes organizēt pārbaudes uz aizdomu pamata, kā arī noteikt problēmas, kuras, ja netiek apzinātas vai risinātas, varētu ietekmēt sekretariāta spējas efektīvi vadīt reālas pārbaudes uz aizdomu pamata.
      Pasākumi tām valstīm, kas nav CWC dalībnieces: to valstu, kas nav CWC dalībnieces, pārstāvji, kuri spēj ietekmēt valsts mēroga darbības attiecībā uz pievienošanos/ratifikāciju, un tie, kas tieši nodarbojas ar jautājumiem saistībā ar Konvenciju, tiks sponsorēti, lai piedalītos dažādās Starptautiskās sadarbības un palīdzības nodaļas (ICA) organizētās programmās. Programmas aptvers reģionālus seminārus valsts iestāžu personālam no valstīm, kas ir CWC dalībnieces, un reģionālus seminārus muitas iestādēm. Vajadzības gadījumā Tehniskā sekretariāta ārējo attiecību nodaļas personālam arī tiks apmaksāta iespēja piedalīties šādās sanāksmēs, lai veidotu nepieciešamos kontaktus un sadarbību ar sponsorējumu guvušajiem dalībniekiem no valstīm, kuras nav CWC dalībnieces. Turklāt atbalsta shēmā tām valstīm, kuras nav CWC dalībnieces, ir paredzētas (tik, cik būs nepieciešams) īpaši pielāgotas vizītes un pasākumi, kuros iesaistītas valstis, kuras nav CWC dalībnieces.

         II projekts. Starptautiskā sadarbība

         Mērķis:

      Veicināt valstu, kas ir CWC dalībnieces, tehnoloģiskās spējas, izmantojot starptautisko sadarbību ķīmisko darbību jomā tādiem mērķiem, ko neaizliedz Konvencija.

         Mērķis:

      —   1. mērķis

                  —

                  Valstis, kas ir CWC dalībnieces, kuru tautsaimniecība vai nu attīstās, vai ir pārejas posmā, iesaistās starptautiskās sadarbības ierosmēs, lai ķīmijas nozare tiktu izmantota miermīlīgiem mērķiem.

                  —

                  Valstis, kas ir CWC dalībnieces, kuru tautsaimniecība vai nu attīstās, vai ir pārejas posmā, uzlabo savu valsts finansēto laboratoriju spējas īstenot Konvenciju, lai ķīmijas nozare tiktu izmantota miermīlīgiem mērķiem.

            —   2. mērķis

                  —

                  Valstis, kas ir CWC dalībnieces, kuru tautsaimniecība vai nu attīstās, vai ir pārejas posmā, sekmē Konvencijas valsts mēroga īstenošanu, kas attiecas uz rūpniecību, saskaņā ar XI pantu, uzlabojot pieejas ķīmisko procesu drošības pārvaldībai.

         Rezultāti:

      —   1. rezultāts

                  —

                  Valstu, kas ir CWC dalībnieces, kuru tautsaimniecība vai nu attīstās, vai ir pārejas posmā, uzlabotas spējas iesaistīties starptautiskās sadarbības ierosmēs, lai ķīmijas nozare tiktu izmantota miermīlīgiem mērķiem.

                  —

                  Paaugstināts tehniskās kompetences līmenis valsts finansētajās laboratorijās valstīs, kas ir CWC dalībnieces, kuru tautsaimniecība vai nu attīstās, vai ir pārejas posmā, analizēt ķīmiskās vielas saistībā ar Konvencijas īstenošanu attiecīgajā valstī un lai ķīmijas nozare tiktu izmantota miermīlīgiem mērķiem, piemērojot jaunākās analīzes metodes, jo īpaši – gāzu hromatogrāfijas (GC) un gāzu hromatogrāfijas/masspektrometrijas (GC/MS) metodes.

            —   2. rezultāts

                  —

                  Uzlabotas valstu, kas ir CWC dalībnieces, kuru tautsaimniecība vai nu attīstās, vai ir pārejas posmā, spējas iesaistīties starptautiskās sadarbības ierosmēs, lai ķīmiskās vielas tiktu izmantotas miermīlīgiem mērķiem.

                  —

                  Paaugstināts kompetences un izpratnes līmenis mazo un vidējo uzņēmumu personāla, rūpniecības asociāciju pārstāvju un valsts vai valdības iestāžu vidū valstīs, kas ir CWC dalībnieces, kuru tautsaimniecība vai nu attīstās, vai ir pārejas posmā, par drošības pārvaldības praksi mazajos un vidējos ķīmijas nozares uzņēmumos.

         Darbības:

      Analītisko prasmju attīstības kurss: šā divu nedēļu kursa laikā dalībnieki saņems teorētisku apmācību un praktisku pieredzi gāzu hromatogrāfijas un gāzu hromatogrāfijas/masspektrometrijas jomā, pievēršoties tādiem jautājumiem kā aparatūra, sistēmu validācija un optimizācija un problēmu noteikšana. Uzsvars tiks likts arī uz vides paraugu sagatavošanu un šādu paraugu GC un GC/-MS analizēšanu, lai noteiktu ķīmiskās vielas, saistībā ar Konvenciju. Dalībnieki saņems arī intensīvu praktisku apmācību par to, kā sagatavot dažādas paraugmatricas, lai tās analizētu GC, izmantojot detektorus ar elementu izšķirtspēju, un GC/-MS, izmantojot elektronisko impulsu un ķīmiskās jonizācijas metodi, un viņus iepazīstinās ar vairākām ekstrakcijas, attīrīšanas un atvasināšanas procedūrām. Kursu īstenos ar VERIFIN/TU Delft vai līdzīgas atzītas iestādes atbalstu, kuru izraudzīsies pārskatāmā procedūrā.
      Sadarbība ar nozares pārstāvjiem – seminārs par CWC un ķīmisko procesu drošību: seminārā iepazīstinās ar Konvenciju un saistībā ar to īstenotajām starptautiskās sadarbības programmām. Cita starpā tajā apspriedīs labāko nozares praksi un procesu drošības pārvaldības koncepcijas elementus. Papildus minētajā seminārā aplūkos šādus jautājumus – procesu riska analīze (Process Hazard Analysis – PHA) un riski un darbotiesspēja (Hazard and Operability – HAZOP), cilvēkfaktora principi, pārvaldība izmaiņu apstākļos un drošības kultūra/darbinieku līdzdalība.

         III projekts. Seminārs – OPCW ieguldījums starptautiskajā drošībā un izaicinājumi

         Mērķis:

      Atbalstīt Konvencijas efektīvu īstenošanu un uzlabot izpratni par tās vispārējo ieguldījumu starptautiskā miera un drošības nodrošināšanā.

         Mērķis:

                  —

                  1. mērķis. Sniegt visaptverošu pārskatu par Konvencijas nozīmi un būtisko vietu starptautiskās drošības struktūrā.

                  —

                  2. mērķis. Palielināt Konvencijas galveno ieinteresēto pušu – valsts, reģionālā un starptautiskā līmenī – izpratni par Konvencijas noteikumiem un īstenošanas stratēģijām.

                  —

                  3. mērķis. Veicināt sakaru veidošanu un sinerģijas, kā arī citas iestāžu sadarbības pieejas starptautiskajai drošībai.

         Rezultāti:

                  —

                  1. rezultāts. Ieinteresētās personas ir labāk informētas par Konvencijas nozīmi un palielina savu atbalstu OPCW darbam, tostarp tās vispasaules mēroga programmai un darbībām.

                  —

                  2. rezultāts. Ieinteresētās personas labāk izprot Konvencijas noteikumus un novatoriskas stratēģijas to īstenošanai.

                  —

                  3. rezultāts. Valstis, kuras nav CWC dalībnieces, uzlabojušas dialogu un sadarbības attiecības ar OPCW, lai atvieglotu centienus pievienoties Konvencijai.

                  —

                  4. rezultāts. Ķīmijas rūpniecības nozare uzlabojusi savas spējas koordinēt kopīgas ierosmes, lai īstenotu Konvenciju.

         Darbība:

      Seminārs: notiks Hāgā vai kādā no ieinteresētajām valstīm, kas ir CWC dalībnieces. Tehniskā sekretariāta darbinieki un pārstāvji no citām starpvaldību organizācijām, valstīm, kas ir CWC dalībnieces, ķīmijas rūpniecības nozares un akadēmiskajām aprindām uzstāsies par attiecīgiem jautājumiem saistībā ar Konvenciju. Tā būs arī iespēja Tehniskajam sekretariātam veikt divpusējas konsultācijas ar līdzdalīgajām starpvaldību organizācijām un valstīm, kuras nav CWC dalībnieces. Semināru organizēs partnerībā ar rīkotāju valsti vai saņemot tās vai jebkuras citas ieinteresētas (un iesaistītas) organizācijas atbalstu.

         IV projekts. Izpildpadomes pārstāvju vizītes ķīmisko ieroču iznīcināšanas objektos

         Mērķis:

      Virzīt uz priekšu ķīmisko ieroču krājumu un ķīmisko ieroču ražošanas objektu iznīcināšanu, ievērojot Konvencijā paredzētos pārbaudes pasākumus.

         Mērķis:

                  —

                  1. mērķis. Valstis, kas ir CWC dalībnieces, spēj pārraudzīt progresu ceļā uz ķīmisko ieroču krājumu pilnīgu iznīcināšanu un spēj atklāt un risināt problēmas, lai šādu iznīcināšanu panāktu drīzā laikā.

                  —

                  2. mērķis. Valstis, kas ir CWC dalībnieces, gūst lielāku pārliecību par to, ka tiek veikti skaidri un konkrēti pasākumi, lai pilnībā iznīcinātu ķīmisko ieroču krājumus.

         Rezultāti:

                  —

                  1. rezultāts. Valstis, kas ir CWC dalībnieces, ir uzlabojušas izpratni par problēmām un tehniskajām grūtībām, kas saistītas ar ķīmisko ieroču iznīcināšanu.

                  —

                  2. rezultāts. Valstis, kas ir CWC dalībnieces, guvušas lielāku pārliecību par to, ka tiek veikti skaidri un konkrēti pasākumi, lai pilnībā iznīcinātu ķīmisko ieroču krājumus.

         Darbība:

      Vizītes ķīmisko ieroču iznīcināšanas objektos: līdz šim notikušas trīs vizītes – Annistonas CWDF Amerikas Savienotajās Valstīs (2007. gada oktobrī), Ščučjes CWDF Krievijas Federācijā (2008. gada septembrī) un Pueblo un Umatillas CWDFs, arī Amerikas Savienotajās Valstīs (2009. gada jūnijā). Trīs līdzšinējās vizītes ir bijušas nozīmīgas kā līdzeklis, lai izvērtētu jautājumus vai bažas par valstu, kas ir CWC dalībnieces, kurās ir šādi objekti, programmām, lai izpildītu savas saistības attiecībā uz ķīmisko ieroču iznīcināšanu paredzētajā pagarinātajā termiņā. Tādēļ saskaņā ar konferences lēmumu ir skaidrs, ka atlikušajā laikposmā līdz 2012. gadam abas valstis, kas ir CWC dalībnieces, kurās ir šādi objekti, uzņems pie sevis turpmākas vizītes uz esošajiem vai patlaban topošajiem ķīmisko ieroču iznīcināšanas objektiem.

         V projekts. Zinātniskās padomdevējas padomes otrā sanāksme

         Mērķis:

      Sekmēt to valstu, kas ir CWC dalībnieces, konferences, izpildpadomes vai valstu, kas ir CWC dalībnieces, spējas labāk ņemt vērā sasniegumus zinātnes un tehnoloģiju jomā un to iespējamo ietekmi uz Konvencijas īstenošanu.

         Mērķis:

      Dot iespēju ģenerāldirektoram sniegt OPCW politikas veidošanas struktūrām un valstīm, kas ir CWC dalībnieces, īpašus padomus zinātnes un tehnoloģiju jomā, kas attiecas uz Konvenciju.

         Rezultāti:

                  —

                  1. rezultāts. Valstis, kas ir CWC dalībnieces, saņem padomus un ieteikumus zinātnes un tehnoloģiju jomā, kas attiecas uz Konvenciju.

                  —

                  2. rezultāts. Valstis, kas ir CWC dalībnieces, ir labāk informētas zinātnes un tehnoloģiju jomā, kas attiecas uz Konvenciju.

         Darbība:

      Zinātniskā padomdevēja padome (SAB): 2009. gada rudenī Hāgā tiks rīkota SAB otrā sanāksme. Sanāksme ilgs trīs dienas, un tās laikā SAB turpinās izskatīt jautājumus saistībā ar zinātnes un tehnoloģiju attīstību un ar to saistīto iespējamo ietekmi uz Konvencijas īstenošanu. Sanāksmē arī izskatīs pagaidu darba grupas ziņojumu par paraugu ņemšanu un analizēšanu, ko sagatavos minētās grupas sanāksmē, kuru sasauks pirms SAB otrās sanāksmes. Pagaidu darba grupa izskata jautājumus saistībā ar jaunām un papildu metodēm analīzēm objektā uz vietas, analīzēm ārpus objekta un toksīnu analīzēm (ricīns un saksitoksīns) objektā uz vietas vai ārpus tā.

         VI projekts. Seminārs – OPCW ieguldījums drošības un neizplatīšanas jomā

         Mērķis:

      Atbalstīt centienus pasaules mērogā, kuru mērķis ir masu iznīcināšanas ieroču, īpaši ķīmisko ieroču, neizplatīšana.

         Mērķis:

                  —

                  1. mērķis. Valsts iestādes un citas ieinteresētās personas, kas iesaistītas Konvencijas īstenošanā, uzlabo savas spējas palīdzēt novērst masu iznīcināšanas ieroču izplatīšanu un ķīmisko vielu izmantošanu teroristu uzbrukumos.

                  —

                  2. mērķis. Izveido daudzpusēju ieinteresēto personu sadarbības forumu kā līdzekli, lai atbalstītu valstu, kas ir CWC dalībnieces, darbības ķīmisko ieroču neizplatīšanas un terorisma apkarošanas jomā.

         Rezultāti:

                  —

                  1. rezultāts. Konvencijas ieinteresētās personas guvušas lielāku izpratni par draudiem saistībā ar izplatīšanu un sarežģītajām problēmām, ko rada ķīmiskie ieroči un toksisku ķīmisku vielu izmantošana teroristu uzbrukumos.

                  —

                  2. rezultāts. Valstis, kas ir CWC dalībnieces, ir labāk sagatavotas pārvarēt apdraudējumu, ko rada terorisma nolūkos izmantotas toksiskas ķīmiskās vielas dažādos apstākļos.

                  —

                  3. rezultāts. Valsts iestādes un attiecīgi valstu un starptautiskie partneri, ķīmijas rūpniecības nozares un akadēmisko aprindu pārstāvji un OPCW spēj uzlabot sinerģijas un rast jaunus sakarus, tiecoties uz kopējo mērķi – Konvencijas pilnīgu un efektīvu īstenošanu.

                  —

                  4. rezultāts. Valstis, kas ir CWC dalībnieces, kuru tautsaimniecība vai nu attīstās, vai ir pārejas posmā, piedalās zināšanu un pieredzes apmaiņā par pārbaudēm un citiem īstenošanas pasākumiem un guvušas plašākas zināšanas par jaunāko attīstību attiecībā uz Konvencijas pārbaudes režīmu un aizsardzību pret ķīmiskajiem ieročiem.

         Darbība:

      Seminārs: seminārā uzstāsies Tehniskā sekretariāta pārstāvji par dažādiem jautājumiem saistībā ar Konvencijas īstenošanu un tās ieguldījumu drošības un neizplatīšanas jomā. Uzstāsies vairāku Konvencijas ieinteresēto pušu pārstāvji, un tiks rīkoti specializēti darba semināri saistībā ar semināru par tādiem jautājumiem, kuri attiecas uz draudiem, kas saistās ar ķīmisko ieroču izplatīšanu un toksisku ķīmisku vielu izmantošanu teroristu uzbrukumos. Seminārs arī dos iespēju apspriesties un rīkot jautājumu un atbilžu sesijas par jautājumiem saistībā ar OPCW ieguldījumu drošības un neizplatīšanas jomā.

         VII projekts. Valstu, kas ir CWC dalībnieces, gatavība novērst uzbrukumus, kuros izmanto ķīmiskas vielas, un reaģēt uz tiem

         Mērķis:

      Palīdzēt attīstīt valstu, kas ir CWC dalībnieces, spējas samazināt tādu teroristu uzbrukumu draudus, kuros varētu izmantot ķīmiskas vielas, un uzlabot reaģēšanu uz lūgumiem pēc palīdzības gadījumos, kad ir izmantotas vai pastāv draudi izmantot ķīmiskās vielas.

         Mērķis:

      —   1. mērķis. Valstis, kas ir CWC dalībnieces, kuru tautsaimniecība vai nu attīstās, vai ir pārejas posmā, uzlabo savas spējas nolūkā:

                  —

                  samazināt draudus attiecībā uz teroristu iespējamu piekļuvi materiāliem, ierīcēm un zināšanām, ko varētu izmantot teroristu uzbrukumos ķīmiskām rūpnīcām,

                  —

                  izvērtēt esošo plānu, politikas un procedūru piemērotību reaģēšanai uz teroristu uzbrukumiem ķīmiskām rūpnīcām,

                  —

                  reaģēt teroristu uzbrukuma gadījumos, kur izmantotas ķīmiskas vielas,

                  —

                  īstenot lēmumu pieņemšanas procesus, tostarp apmainīties ar informāciju un koordinēt darbības starp valstu un starptautiskajiem partneriem teroristu uzbrukumu gadījumos ķīmiskām rūpnīcām,

                  —

                  uzsākt darbu pie sadarbības platformas izveides, lai reaģētu teroristu uzbrukuma gadījumos, kur tiek noplūdinātas toksiskas ķīmiskas vielas.

            —   2. mērķis

                  —

                  Valstis, kas ir CWC dalībnieces, uzlabo savu izpratni par to, cik svarīgi ir laikus iesniegt pilnīgas deklarācijas par valsts programmām saistībā ar aizsardzības mērķiem.

                  —

                  Valstis, kas ir CWC dalībnieces, sniedz savu ieguldījumu, lai panāktu OPCW gatavību reaģēt uz lūgumiem pēc palīdzības.

                  —

                  Valstis, kas ir CWC dalībnieces, reģionu un apakšreģionu mērogā ir aicinātas sekmēt kontaktus, lai veidotu reģionālus tīklus, nolūkā uzlabot saskaņotību reaģēšanai ārkārtas situācijās, kur izmantoti ķīmiskie ieroči.

         Rezultāti:

      —   1. rezultāts. Valstu, kas ir CWC dalībnieces, kuru tautsaimniecība vai nu attīstās, vai ir pārejas posmā, paaugstināta izpratne par:

                  —

                  teroristu izmantotām toksiskām ķīmiskām vielām un/vai ķīmisko rūpnīcu drošību un drošumu,

                  —

                  vajadzību sekmēt sadarbību saistībā ar ārkārtas situācijām, kur teroristu uzbrukumā izmantoti ķīmiskie ieroči.

            —   2. rezultāts. Valstu, kas ir CWC dalībnieces, kuru tautsaimniecība vai nu attīstās, vai ir pārejas posmā, paaugstinātas spējas:

                  —

                  samazināt draudus attiecībā uz teroristu iespējamu piekļuvi materiāliem, ierīcēm un zināšanām, ko varētu izmantot teroristu uzbrukumos ķīmiskām rūpnīcām,

                  —

                  reaģēt teroristu uzbrukuma gadījumos, kur izmantotas toksiskas ķīmiskas vielas,

                  —

                  apmainīties ar informāciju un koordinēt darbības starp valstu un starptautiskajiem partneriem teroristu uzbrukuma gadījumos ķīmiskām rūpnīcām.

            —   3. rezultāts. Valstis, kas ir CWC dalībnieces, apzinās to, cik svarīgi ir laikus iesniegt pilnīgas deklarācijas par valsts programmām saistībā ar aizsardzības nolūkiem.

      —   4. rezultāts. Valstis, kas ir CWC dalībnieces, ir labākā situācijā, lai sniegtu atbalsta piedāvājumus OPCW, reaģējot uz prasību pēc palīdzības.

      —   5. rezultāts. Valstis, kas ir CWC dalībnieces, ir izveidojušas sakarus, ko var nākotnē izmantot reģionālā sadarbībā, lai reaģētu ārkārtas situācijās, kur izmantoti ķīmiskie ieroči.

         Darbības:

      Teorētiskās mācības: šīs darbības mērķis ir attīstīt valstu, kas ir CWC dalībnieces, spējas samazināt draudus, ka ķīmiskos ieročus var iegūt vai izmantot terorisma mērķiem. Tas tostarp ietver spēju novērst teroristu iespējamu piekļuvi materiāliem, ierīcēm un zināšanām, ko varētu izmantot bioloģisko un toksisko ieroču izstrādei un ražošanai. Tiks attīstīta sīki izstrādāta teorētisko mācību koncepcija. Mācību vingrinājuma pamatscenārijs būs teroristu uzbrukums ķīmiskai rūpnīcai, ar toksisku ķīmisku vielu noplūdi. Teorētisko mācību vingrinājumā aplūkos dažādu valstu valdības lēmumu pieņemšanas procesu, informācijas apmaiņu starp attiecīgām valstu un starptautiskām organizācijām un savstarpējas palīdzības sniegšanu. Nākotnē teorētisko mācību vingrinājumu atkārtos citos reģionos, par pamatu izmantojot Tehniskā sekretariāta un valstu, kas ir CWC dalībnieces, izstrādāto moduli. Šajā pasākumā iesaistīs attiecīgu apakšnodaļu pārstāvjus no Starptautiskās sadarbības un palīdzības nodaļas, pārbaudes nodaļas un inspekcijas nodaļas. Teorētisko mācību vingrinājumu rīkos īpašo projektu nodaļa.
      Reģionālais seminārs: reģionālais seminārs ir paredzēts, lai veicinātu diskusijas un analīzi attiecībā uz virkni ar palīdzību un aizsardzību saistītiem jautājumiem, īpašu uzmanību pievēršot tādiem jautājumiem kā valstu, kas ir CWC dalībnieces, tiesības un pienākumi atbilstīgi Konvencijas X pantam, deklarāciju iesniegšana par aizsardzības programmām, X panta nepilnību un problemātisko jomu analīze, visu reģionā notiekošo palīdzības un aizsardzības darbību analīze. Valstis, kas ir CWC dalībnieces, uzstāsies, lai dalītos ar pieredzi un gūtajām atziņām.

         VIII projekts. Āfrikas programma

         Mērķis:

      Veicināt valstu, kas ir CWC dalībnieces, spējas izpildīt savas saistības, kuras izriet no Konvencijas, un mudināt valstis, kas nav CWC dalībnieces, gūt labāku izpratni par ieguvumiem no pievienošanās Konvencijai un vairāk iesaistīties OPCW darbībās.

         Mērķis:

      —   1. mērķis. Āfrikas valstis, kas ir CWC dalībnieces, veic darbības, lai gūtu panākumus:

                  —

                  prasību izpildē saistībā ar valsts īstenošanas pasākumiem atbilstīgi Konvencijas VII pantam,

                  —

                  prasību ievērošanā saistībā ar savām deklarācijām un pārbaužu deklarācijām atbilstīgi Konvencijas VI pantam.

            —   2. mērķis

                  —

                  Āfrikas valstis, kas ir CWC dalībnieces, veic darbības, lai gūtu panākumus, iekļaujot Konvenciju Kofi Annan Starptautiskā Miera uzturēšanas mācību centra (KAIPTC) darba programmā.

            —   3. mērķis

                  —

                  Valstis, kuras nav CWC dalībnieces, vairāk iesaistās OPCW darbībās un uzlabo savu izpratni par Konvenciju un ieguvumiem no tās.

            —   4. mērķis

                  —

                  Āfrikas valstis, kas ir CWC dalībnieces, kuru tautsaimniecība vai nu attīstās, vai ir pārejas posmā, iesaistās starptautiskās sadarbības ierosmēs, lai ķīmijas nozare tiktu izmantota miermīlīgiem mērķiem.

                  —

                  Āfrikas valstis, kas ir CWC dalībnieces, kuru tautsaimniecība vai nu attīstās, vai ir pārejas posmā, uzlabo savu valsts finansēto laboratoriju spējas īstenot Konvenciju, lai ķīmijas nozare tiktu izmantota miermīlīgiem mērķiem.

            —   5. mērķis

                  —

                  Āfrikas valstis, kas ir CWC dalībnieces, uzlabo savu izpratni par to, cik svarīgi ir laikus iesniegt pilnīgas deklarācijas par valsts programmām saistībā ar aizsardzības mērķiem.

                  —

                  Āfrikas valstis, kas ir CWC dalībnieces, sniedz savu ieguldījumu, lai nodrošinātu OPCW gatavību reaģēt uz lūgumiem pēc palīdzības.

                  —

                  Āfrikas valstis, kas ir CWC dalībnieces, reģionu un apakšreģionu mērogā ir aicinātas sekmēt kontaktus, lai veidotu reģionālus tīklus, nolūkā uzlabot saskaņotību reaģēšanai ārkārtas situācijās, kur izmantoti ķīmiskie ieroči.

         Rezultāti:

      —   1. rezultāts

                  —

                  Valsts iestādes uzlabojušas savas spējas izstrādāt valsts īstenošanas tiesību aktus.

                  —

                  Muitas amatpersonas uzlabojušas savas spējas noteikt ķīmiskās vielas, uz kurām attiecas Konvencija, un iesniegt valsts iestādēm precīzu informāciju par CWC reģistrēto ķīmisko vielu pārvadājumiem.

                  —

                  Valsts iestādes uzlabojušas savas spējas sagatavot un laikus iesniegt deklarācijas, īpaši – elektroniskā formātā.

                  —

                  Valsts iestāžu amatpersonas ir apmācītas, lai pavadītu OPCW pārbaužu grupas.

            —   2. rezultāts

                  —

                     KAIPTC personāls un dalībnieki, kas piedalās centra programmu darbā, ir labāk informēti par Konvenciju.

            —   3. rezultāts

                  —

                  Valstis, kuras nav CWC dalībnieces, ir vairāk iesaistītas OPCW darbībās un guvušas labāku izpratni par ieguvumiem no pievienošanās Konvencijai.

            —   4. rezultāts

                  —

                  Āfrikas valstis, kas ir CWC dalībnieces, kuru tautsaimniecība vai nu attīstās, vai ir pārejas posmā, labāk spēj iesaistīties starptautiskās sadarbības ierosmēs, lai ķīmijas nozare tiktu izmantota miermīlīgiem mērķiem.

                  —

                  Paaugstināts tehniskās kompetences līmenis valsts finansētajās laboratorijās Āfrikas valstīs, kas ir CWC dalībnieces, kuru tautsaimniecība vai nu attīstās, vai ir pārejas posmā, analizēt ķīmiskās vielas saistībā ar Konvencijas īstenošanu attiecīgajā valstī un lai ķīmijas nozare tiktu izmantota miermīlīgiem mērķiem, piemērojot jaunākās analīzes metodes, īpaši – GC un GC/MS metodes.

                  —

                  Uzlabotas Āfrikas valstu, kas ir CWC dalībnieces, kuru tautsaimniecība vai nu attīstās, vai ir pārejas posmā, spējas iesaistīties starptautiskās sadarbības ierosmēs, lai ķīmiskās vielas tiktu izmantotas miermīlīgiem mērķiem.

                  —

                  Paaugstināts kompetences un izpratnes līmenis mazo un vidējo uzņēmumu personāla, rūpniecības asociāciju pārstāvju un valsts/valdības iestāžu vidū Āfrikas valstīs, kas ir CWC dalībnieces, kuru tautsaimniecība vai nu attīstās, vai ir pārejas posmā, par drošības pārvaldības praksi mazajos un vidējos ķīmijas nozares uzņēmumos.

            —   5. rezultāts

                  —

                  Āfrikas valstis, kas ir CWC dalībnieces, apzinās to, cik svarīgi ir laikus iesniegt pilnīgas deklarācijas par valsts programmām saistībā ar aizsardzības nolūkiem.

                  —

                  Āfrikas valstis, kas ir CWC dalībnieces, ir labākā situācijā, lai sniegtu atbalsta piedāvājumus OPCW, reaģējot uz prasībām pēc palīdzības.

                  —

                  Āfrikas valstis, kas ir CWC dalībnieces, ir izveidojušas sakarus, ko var nākotnē izmantot reģionālā sadarbībā, lai reaģētu ārkārtas situācijās, kur izmantoti ķīmiskie ieroči.

         Darbības:

      Divpusējas tehniskās palīdzības vizītes: atbalstu Āfrikas valstīm, kas ir CWC dalībnieces, sniegs ar divpusējām tehniskās palīdzības vizītēm, ko izstrādās katrā gadījumā atsevišķi un vadīs tā, lai nodrošinātu mērķtiecīgu palīdzību, kas nepieciešama prasību izpildei atbilstīgi Āfrikas valstu, kas ir CWC dalībnieces, lūgumam. Šī palīdzība pēc būtības ietvers izpratnes veidošanu un informatīvus pasākumus, izmantojot valsts līmeņa seminārus informētības paaugstināšanai, specializētus mācību kursus, atbalstu valsts tiesību aktu izstrādē attiecībā uz īstenošanu un saistītus pasākumus, un VI pantā minētos jautājumus saistībā ar rūpniecības nozari.
      Informatīvie pasākumi – akadēmiskais un apmācību institūts – Kofi Annan centrs: OPCW darbinieki apmeklēs KAIPTC, lai uzstātos par dažādiem Konvencijas aspektiem. Tā kā KAIPTC piedāvā plašu mācību programmu klāstu gan militārajam, gan civildienesta personālam, kuriem paredzams uzņemties politikas veidošanas lomu valdībā, šādi Tehniskā sekretariāta informatīvie pasākumi ir veidoti, lai sekmētu Konvencijas iekļaušanu KAIPT mācību programmā.
      Muitas amatpersonu apmācība, kas attiecas uz Konvencijas pārvadājumu režīma tehniskajiem aspektiem: atbalsts muitas amatpersonām ir paredzēts saskaņā ar trim iepriekšējām vienotajām rīcībām. Izmantojot gūto pieredzi, muitas amatpersonām rīkos informatīvus pasākumus mācību kursu veidā nolūkā uzlabot datu vākšanu par CWC reģistrēto ķīmisko vielu importu un eksportu un šādu datu pārsūtīšanu valsts iestādēm. Reģionāla un apakšreģionāla līmeņa mācību kursos tiks piedāvāti praktiski uzskatāmi demonstrējumi un vingrinājumi.
      Pasākumi tām valstīm, kas nav CWC dalībnieces: to Āfrikas valstu, kas nav CWC dalībnieces, pārstāvji, kuri var ietekmēt valsts mēroga darbības attiecībā uz pievienošanos/ratifikāciju, un tie, kas tieši nodarbojas ar jautājumiem saistībā ar Konvenciju, tostarp – muitas jautājumiem, tiks sponsorēti, lai piedalītos dažādās Starptautiskās sadarbības un palīdzības nodaļas (ICA) organizētās programmās. Programmas aptvers reģionālus seminārus valsts iestāžu personālam no valstīm, kas ir CWC dalībnieces, un reģionālus seminārus muitas iestādēm. Vajadzības gadījumā Tehniskā sekretariāta ārējo attiecību nodaļas personālam arī tiks apmaksāta iespēja piedalīties šādās sanāksmēs, lai veidotu nepieciešamos kontaktus un sadarbību ar sponsorējumu guvušajiem dalībniekiem no valstīm, kuras nav CWC dalībnieces.
      Analītisko iemaņu attīstības kurss: šā divu nedēļu kursa laikā Āfrikas valstu dalībnieki saņems teorētisku apmācību un praktisku pieredzi gāzu hromatogrāfijas un gāzu hromatogrāfijas/masspektrometrijas jomā, izskatot tādus jautājumus kā aparatūra, sistēmu validācija un optimizācija un problēmu noteikšana. Uzsvars tiks likts arī uz vides paraugu sagatavošanu un šādu paraugu GC un GC/-MS analizēšanu, lai noteiktu ķīmiskās vielas, saistībā ar Konvenciju. Dalībnieki saņems arī intensīvu praktisku apmācību par to, kā sagatavot dažādas paraugmatricas, lai tās analizētu GC, izmantojot detektorus ar elementu izšķirtspēju, un GC/-MS, izmantojot elektronisko impulsu un ķīmiskās jonizācijas metodi, un viņus iepazīstinās ar vairākām ekstrakcijas, attīrīšanas un atvasināšanas procedūrām. Kursu īstenos ar VERIFIN / TU Delft vai līdzīgas atzītas iestādes atbalstu, kuru izraudzīsies pārskatāmā procedūrā.
      Sadarbība ar nozares pārstāvjiem – seminārs par CWC un ķīmisko procesu drošību: seminārā iepazīstinās ar Konvenciju un saistībā ar to īstenotajām starptautiskās sadarbības programmām. Cita starpā apspriedīs labāko nozares praksi un procesu drošības pārvaldības koncepcijas elementus. Papildus minētajā seminārā aplūkos šādus jautājumus – procesu riska analīze (Process Hazard Analysis – PHA) un riski un darbotiesspēja (Hazard and Operability – HAZOP), cilvēkfaktora principi, pārvaldība izmaiņu apstākļos, drošības kultūra/darbinieku līdzdalība.
      Reģionāls seminārs – X pants un reģionālās sadarbības jautājumi palīdzības un ārkārtas situāciju jomā: reģionāls seminārs ir iecerēts, lai veicinātu diskusijas un analīzi attiecībā uz virkni ar palīdzību un aizsardzību saistītiem jautājumiem, īpašu uzmanību pievēršot tādiem jautājumiem kā valstu, kas ir CWC dalībnieces, tiesības un pienākumi atbilstīgi Konvencijas X pantam, deklarāciju iesniegšana par aizsardzības programmām, X panta nepilnību un problemātisko jomu analīze un visu reģionā notiekošo palīdzības un aizsardzības darbību analīze. Āfrikas valstis, kas ir CWC dalībnieces, uzstāsies, lai dalītos ar pieredzi un gūtajām atziņām.


title: Eiropas Parlamenta Lēmums (ES) 2015/1632 (2015. gada 29. aprīlis) par astotā, devītā un desmitā Eiropas Attīstības fonda 2013. finanšu gada pārskatu apstiprināšanu

text:
               30.9.2015

               LV

               Eiropas Savienības Oficiālais Vēstnesis

               L 255/153

      EIROPAS PARLAMENTA LĒMUMS (ES) 2015/1632
      (2015. gada 29. aprīlis)
      par astotā, devītā un desmitā Eiropas Attīstības fonda 2013. finanšu gada pārskatu apstiprināšanu
      EIROPAS PARLAMENTS,

                  —

                  ņemot vērā astotā, devītā un desmitā Eiropas Attīstības fonda finanšu pārskatus un ieņēmumu un izdevumu pārskatus par 2013. finanšu gadu (COM(2014) 487 – C8-0146/2014),

                  —

                  ņemot vērā Komisijas 2014. gada 14. aprīļa ziņojumu par astotā, devītā un desmitā Eiropas Attīstības fonda finanšu pārvaldību 2013. finanšu gadā,

                  —

                  ņemot vērā finanšu informāciju par Eiropas Attīstības fondiem (COM(2014) 350),

                  —

                  ņemot vērā Revīzijas palātas pārskatu par darbībām, ko finansē no astotā, devītā un desmitā Eiropas Attīstības fonda 2013. finanšu gadā, un Komisijas atbildes (1),

                  —

                  ņemot vērā deklarāciju (2) par pārskatu ticamību un par pakārtoto darījumu likumību un pareizību, ko Revīzijas palāta ir sniegusi saskaņā ar Līguma par Eiropas Savienības darbību 287. pantu,

                  —

                  ņemot vērā Padomes 2015. gada 17. februāra ieteikumus attiecībā uz Komisijas atbrīvošanu no atbildības par Eiropas Attīstības fondu darbību īstenošanu 2013. finanšu gadā (05135/2015 – C8-0050/2015, 05136/2015 – C8-0051/2015, 05138/2015 – C8-0052/2015),

                  —

                  ņemot vērā Komisijas ziņojumu par paveikto darbu attiecībā uz 2012. gada budžeta izpildes apstiprināšanu (COM(2014) 607) un Komisijas dienestu darba dokumentus, kas tam pievienoti (SWD(2014) 285 un SWD(2014) 286),

                  —

                  ņemot vērā Partnerattiecību nolīgumu starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses, kas noslēgts 2000. gada 23. jūnijā Kotonū (3) un grozīts 2010. gada 22. jūnijā Vagadugu (Burkinafaso) (4),

                  —

                  ņemot vērā Padomes 2001. gada 27. novembra Lēmumu 2001/822/EK par aizjūras zemju un teritoriju asociāciju ar Eiropas Kopienu (“Lēmums par aizjūras asociāciju”) (5),

                  —

                  ņemot vērā 33. pantu Iekšējā nolīgumā, ko 1995. gada 20. decembrī noslēdza dalībvalstu valdību pārstāvji, tiekoties Padomē, par Kopienas atbalsta finansēšanu un pārvaldību saskaņā ar Otro finanšu protokolu, kurš pievienots Ceturtajai ĀKK un EK konvencijai (6),

                  —

                  ņemot vērā 32. pantu Iekšējā nolīgumā, ko 2000. gada 18. septembrī noslēdza dalībvalstu valdību pārstāvji, tiekoties Padomē, par Kopienas atbalsta finansēšanu un pārvaldību saskaņā ar Finanšu protokolu, kurš pievienots Āfrikas, Karību jūras reģiona un Klusā okeāna valstu un Eiropas Kopienas un tās dalībvalstu partnerattiecību nolīgumam, kas noslēgts 2000. gada 23. jūnijā Kotonū (Beninā), un par finansiāla atbalsta piešķiršanu tām aizjūras zemēm un teritorijām, uz kurām attiecas EK līguma ceturtā daļa (7),

                  —

                  ņemot vērā 11. pantu Iekšējā nolīgumā, ko 2006. gada 17. jūlijā noslēdza dalībvalstu valdību pārstāvji, tiekoties Padomē, par Kopienas atbalsta finansēšanu saskaņā ar daudzgadu finanšu shēmu laikposmam no 2008. līdz 2013. gadam atbilstoši ĀKK un EK Partnerattiecību nolīgumam un par finansiāla atbalsta piešķiršanu tām aizjūras zemēm un teritorijām, uz kurām attiecas EK līguma ceturtā daļa (8),

                  —

                  ņemot vērā Līguma par Eiropas Savienības darbību 319. pantu,

                  —

                  ņemot vērā 74. pantu 1998. gada 16. jūnija Finanšu regulā, kas attiecas uz sadarbību attīstības finansēšanas jomā atbilstoši Ceturtajai ĀKK un EK konvencijai (9),

                  —

                  ņemot vērā 119. pantu 2003. gada 27. marta Finanšu regulā, ko piemēro 9. Eiropas Attīstības fondam (10),

                  —

                  ņemot vērā 142. pantu Padomes 2008. gada 18. februāra Regulā (EK) Nr. 215/2008 par Finanšu regulu, ko piemēro 10. Eiropas Attīstības fondam (11),

                  —

                  ņemot vērā Reglamenta 93. pantu, 94. panta trešo ievilkumu un V pielikumu,

                  —

                  ņemot vērā Budžeta kontroles komitejas ziņojumu un Attīstības komitejas atzinumu (A8-0102/2015),

         1.

            konstatē, ka astotā, devītā un desmitā Eiropas Attīstības fonda galīgie gada pārskati ir tādi, kā norādīts Revīzijas palātas gada pārskata 2. tabulā;

         2.

            apstiprina astotā, devītā un desmitā Eiropas Attīstības fonda 2013. finanšu gada pārskatus;

         3.

            uzdod priekšsēdētājam šo lēmumu nosūtīt Padomei, Komisijai, Eiropas Savienības Tiesai, Revīzijas palātai un Eiropas Investīciju bankai, kā arī nodrošināt tā publicēšanu Eiropas Savienības Oficiālajā Vēstnesī (L sērijā).

               Priekšsēdētājs

            Martin SCHULZ

               Ģenerālsekretārs

            Klaus WELLE

         (1)  OV C 398, 12.11.2014., 1. lpp.

         (2)  OV C 401, 13.11.2014., 264. lpp.

         (3)  OV L 317, 15.12.2000., 3. lpp.

         (4)  OV L 287, 4.11.2010., 3. lpp.

         (5)  OV L 314, 30.11.2001., 1. lpp., un OV L 324, 7.12.2001., 1. lpp.

         (6)  OV L 156, 29.5.1998., 108. lpp.

         (7)  OV L 317, 15.12.2000., 355. lpp.

         (8)  OV L 247, 9.9.2006., 32. lpp.

         (9)  OV L 191, 7.7.1998., 53. lpp.

         (10)  OV L 83, 1.4.2003., 1. lpp.

         (11)  OV L 78, 19.3.2008., 1. lpp.


title: Padomes lēmums (1998. gada 10. augusts), ar kuru groza Kopējo nostāju 96/184/KĀDP, ko Padome, pamatojoties uz Līguma par Eiropas Savienību J2. pantu, ir formulējusi attiecībā uz ieroču eksportu uz bijušo Dienvidslāviju

text:
Svarīgs juridisks paziņojums

|

31998D0498

Oficiālais Vēstnesis L 225 , 12/08/1998 Lpp. 0001 - 0001

		Padomes Lēmums(1998. gada 10. augusts),ar kuru groza Kopējo nostāju 96/184/KĀDP, ko Padome, pamatojoties uz Līguma par Eiropas Savienību J2. pantu, ir formulējusi attiecībā uz ieroču eksportu uz bijušo Dienvidslāviju(98/498/KĀDP)EIROPAS SAVIENĪBAS PADOME,ņemot vērā Līgumu par Eiropas Savienību un jo īpaši tā J2. pantu,ņemot vērā 1996. gada 23. februāra Kopējo nostāju 96/184/KĀDP, ko Padome, pamatojoties uz Līguma par Eiropas Savienību J2. pantu, ir formulējusi attiecībā uz ieroču eksportu uz bijušo Dienvidslāviju [1],tā kā Padome ir nonākusi pie slēdziena, ka notikumu attīstība Slovēnijā, īpaši tās politika attiecībā uz ieroču eksportu, attaisno Kopējā nostājā 96/184/KĀDP paredzēto ierobežojošo pasākumu atcelšanu attiecībā uz šo valsti,IR PIEŅĒMUSI ŠO LĒMUMU.1. pantsAr šo svītro norādes uz Slovēniju Kopējās nostājas 96/184/KĀDP 2. punktā ii) apakšpunktā.2. pantsŠis lēmums stājas spēkā pieņemšanas dienā.Šo lēmumu publicē Oficiālajā Vēstnesī.Briselē, 1998. gada 10. augustāPadomes vārdā —priekšsēdētājsW. Schüssel[1] OV L 58, 7.3.1996., 1. lpp.--------------------------------------------------


title: Politikas un drošības komitejas Lēmums (KĀDP) 2015/607 ( 2015. gada 15. aprīlis ), ar ko ieceļ ES spēku komandieri Eiropas Savienības militārajai operācijai ar mērķi palīdzēt Somālijas piekrastē novērst un apkarot pirātismu un bruņotas laupīšanas un atturēt no šādiem nodarījumiem ( Atalanta ) un atceļ Lēmumu (KĀDP) 2015/102 (ATALANTA/3/2015)

text:
               17.4.2015

               LV

               Eiropas Savienības Oficiālais Vēstnesis

               L 100/79

         POLITIKAS UN DROŠĪBAS KOMITEJAS LĒMUMS (KĀDP) 2015/607
   (2015. gada 15. aprīlis),
   ar ko ieceļ ES spēku komandieri Eiropas Savienības militārajai operācijai ar mērķi palīdzēt Somālijas piekrastē novērst un apkarot pirātismu un bruņotas laupīšanas un atturēt no šādiem nodarījumiem (Atalanta) un atceļ Lēmumu (KĀDP) 2015/102 (ATALANTA/3/2015)
   POLITIKAS UN DROŠĪBAS KOMITEJA,
   ņemot vērā Līgumu par Eiropas Savienību un jo īpaši tā 38. pantu,
   ņemot vērā Padomes Vienoto rīcību 2008/851/KĀDP (2008. gada 10. novembris) par Eiropas Savienības militāro operāciju ar mērķi palīdzēt Somālijas piekrastē novērst un apkarot pirātismu un bruņotas laupīšanas un atturēt no šādiem nodarījumiem (1) un jo īpaši tās 6. pantu,
   tā kā:

               (1)

               Ievērojot Vienotās rīcības 2008/851/KĀDP 6. panta 1. punktu, Padome pilnvaroja Politikas un drošības komiteju (PDK) pieņemt attiecīgus lēmumus par ES spēku komandiera iecelšanu Eiropas Savienības militārajai operācijai ar mērķi palīdzēt Somālijas piekrastē novērst un apkarot pirātismu un bruņotas laupīšanas un atturēt no šādiem nodarījumiem (“ES spēku komandieris”).

               (2)

               PDK 2015. gada 20. janvārī pieņēma Lēmumu (KĀDP) 2015/102 (2), ar ko kontradmirāli Jonas HAGGREN iecēla par ES spēku komandieri.

               (3)

               ES operācijas komandieris ir ieteicis par jauno ES spēku komandieri iecelt kapteini (Jūras spēki) Alfonso GÓMEZ FERNÁNDEZ DE CÓRDOBA, kurš nomainītu kontradmirāli Jonas HAGGREN.

               (4)

               ES Militārā komiteja atbalsta minēto kandidatūru.

               (5)

               Tādēļ Lēmums (KĀDP) 2015/102 būtu jāatceļ.

               (6)

               Saskaņā ar 5. pantu Protokolā (Nr. 22) par Dānijas nostāju, kas pievienots Līgumam par Eiropas Savienību un Līgumam par Eiropas Savienības darbību, Dānija nepiedalās ar aizsardzību saistītu Savienības lēmumu un rīcību izstrādē un īstenošanā,

         IR PIEŅĒMUSI ŠO LĒMUMU.
   1. pants
   Ar šo kapteinis (Jūras spēki) Alfonso GÓMEZ FERNÁNDEZ DE CÓRDOBA no 2015. gada 6. maija tiek iecelts par ES spēku komandieri Eiropas Savienības militārajai operācijai ar mērķi palīdzēt Somālijas piekrastē novērst un apkarot pirātismu un bruņotas laupīšanas un atturēt no šādiem nodarījumiem (Atalanta).
   2. pants
   Ar šo tiek atcelts Lēmums (KĀDP) 2015/102.
   3. pants
   Šis lēmums stājas spēkā 2015. gada 6. maijā.

      Briselē, 2015. gada 15. aprīlī

            Politikas un drošības komitejas vārdā –

            priekšsēdētājs

         W. STEVENS

      (1)  OV L 301, 12.11.2008., 33. lpp.

      (2)  Politikas un drošības komitejas Lēmums (KĀDP) 2015/102 (2015. gada 20. janvāris), ar ko ieceļ ES spēku komandieri Eiropas Savienības militārajai operācijai ar mērķi palīdzēt Somālijas piekrastē novērst un apkarot pirātismu un bruņotas laupīšanas un atturēt no šādiem nodarījumiem (Atalanta) un atceļ Lēmumu Atalanta/4/2014 (ATALANTA/1/2015) (OV L 16, 23.1.2015., 31. lpp.).


title: 2009/705/EK: Komisijas Lēmums ( 2009. gada 14. septembris ), ar ko tiek izveidota Eiropas Patērētāju padomdevēja grupa

text:
               16.9.2009

               LV

               Eiropas Savienības Oficiālais Vēstnesis

               L 244/21

      KOMISIJAS LĒMUMS

   (2009. gada 14. septembris),
   ar ko tiek izveidota Eiropas Patērētāju padomdevēja grupa
   (2009/705/EK)
   EIROPAS KOPIENU KOMISIJA,
   ņemot vērā Eiropas Kopienas dibināšanas līgumu,
   tā kā:

               (1)

               Kā paredzēts Līguma 153. pantā, attiecībā uz patērētāju aizsardzību Komisijai ieteicams apspriesties ar patērētājiem par jautājumiem, kas skar viņu interešu aizsardzību Kopienas līmenī.

               (2)

               Kopš 1973. gada Komisijai palīdzēja padomdevēja grupa, ko šim nolūkam izveidoja ar secīgiem lēmumiem, no kuriem jaunākais ir Komisijas 2003. gada 9. oktobra Lēmums 2003/709/EK par Eiropas Patērētāju padomdevējas grupas izveidošanu (1).

               (3)

               Grupas darbs ilgākā laikposmā liecina par nepieciešamību uzlabot tās efektivitāti, pārstāvību un atklātību. Tādēļ noteikumi, kas saistīti ar apakšgrupu radīšanu un grupas atzinumu pieņemšanu jāprecizē un tajos jāietver pēdējos gados izstrādātā labākā prakse.

               (4)

               Šajā sakarā ir lietderīgi pārskatīt to grupu locekļu iecelšanas procedūru, kuri pārstāv valstu patērētāju organizācijas, un ieviest grupas dalībniekiem papildu ziņošanas pienākumus, lai grupas darbā labāk iesaistītu valstu patērētāju organizācijas.

               (5)

               Svarīgi nodrošināt, ka grupa un tās biedri aktīvi un efektīvi darbojas, lai panāktu patērētāju interešu pārstāvību plašās ieinteresēto personu apspriedēs, kas mūsdienu Eiropā ir apspriešanas norma.

               (6)

               Lai nodrošinātu datu aizsardzību, grupas locekļu personas datu apstrāde jāveic saskaņā ar Kopienas tiesību aktiem par personu aizsardzību attiecībā uz personas datu apstrādi Kopienas iestādēs un struktūrās,

         IR NOLĒMUSI ŠĀDI.
   1. pants
   Eiropas Patērētāju padomdevēja grupa
   Ar šo tiek izveidota Eiropas Patērētāju padomdevēja grupa, turpmāk tekstā – “grupa”.
   2. pants
   Uzdevums
   1.   Komisija var apspriesties ar grupu par visiem jautājumiem, kas attiecas uz patērētāju interesēm Kopienas līmenī.
   2.   Grupa:

               a)

               ir vispārēja diskusiju grupa par jautājumiem saistībā ar patērētāju interesēm;

               b)

               pārstāv patērētāju intereses citos forumos un vajadzības gadījumā piedalās grupās, kuras konsultē Komisiju par jautājumiem, kas saistīti ar ES patērētāju aizsardzības politiku;

               c)

               konsultē Komisiju, kad tā izstrādā politiku un pasākumus, kas ietekmē patērētājus;

               d)

               var sniegt atzinumu par Kopienas jautājumiem, kas skar patērētājus;

               e)

               informē Komisiju par pārmaiņām patērētāju politikā dalībvalstīs;

               f)

               darbojas kā informācijas avots un apspriežu forums par Kopienas rīcību attiecībā uz valsts organizācijām.

         3. pants
   Dalībnieki
   1.   Grupas sastāvā ir:

               a)

               viens loceklis no katras dalībvalsts, kas pārstāv valsts patērētāju organizācijas;

               b)

               viens loceklis no katras Eiropas patērētāju organizācijas.

         2.   Valstu patērētāju organizācijas, kas minētas 1. punkta a) apakšpunktā, saskaņā ar valsts tiesību aktiem vai praksi reprezentatīvi pārstāv patērētājus un aktīvi darbojas valsts līmenī.
   3.   Eiropas patērētāju organizācijas, kas minētas 1. punkta b) apakšpunktā, atbilst vienam no diviem šādiem kritērijiem:

               a)

               tās ir nevalstiskas, nav iesaistītas peļņas gūšanā un tām nav rūpniecisku, komerciālu un uzņēmējdarbības vai citu konfliktējošu interešu; un:

                           i)

                           to galvenie mērķi un darbība ir Kopienas patērētāju veselības aizsardzības, drošības un ekonomisko interešu veicināšana un aizsardzība;

                           ii)

                           tās ir pilnvarotas vismaz pusē dalībvalstu Kopienas līmenī pārstāvēt patērētāju intereses ar valsts patērētāju organizāciju starpniecību, kas saskaņā ar valsts tiesību normām vai valsts praksi ir patērētāju pārstāves un darbojas reģionu vai valsts līmenī; un

                           iii)

                           tās Komisijai ir iesniegušas apmierinošus datus par biedriem, iekšējiem noteikumiem un finansējuma avotiem;

                     vai

               b)

               tās ir nevalstiskas, nav iesaistītas peļņas gūšanā un tām nav rūpniecisku, komerciālu un uzņēmējdarbības vai citu konfliktējošu interešu un:

                           i)

                           to galvenie uzdevumi un darbības ir patērētāju interešu pārstāvēšana standartizācijas procesā Kopienas līmenī; un

                           ii)

                           vismaz divās trešdaļās dalībvalstu ir saņēmušas pilnvaras pārstāvēt patērētāju intereses Kopienas līmenī:

                                       —

                                       no iestādēm, kas saskaņā ar attiecīgas valsts tiesību aktiem vai praksi pārstāv dalībvalstu patērētāju organizācijas, vai

                                       —

                                       ja šādu organizāciju nav, dalībvalstīs ar valsts patērētāju organizāciju starpniecību, kas saskaņā ar valsts tiesību normām un valsts praksi ir patērētāju pārstāvji un darbojas valsts līmenī.

         4.   Pielikumā sniegts orientējošs to organizāciju saraksts, kas pašlaik atbilst 3. punktā noteiktajiem kritērijiem.
   4. pants
   Dalībnieku iecelšanas kārtība
   1.   Grupas locekļi, kas pārstāv valstu patērētāju aizsardzības organizācijas, tiek iecelti saskaņā ar 2. un 3. punktu.
   2.   Katra dalībvalsts iesniedz sarakstu ar trim kandidātiem no valsts iestādēm, kuras pārstāv patērētāju organizācijas, ko izveidojusi minētā dalībvalsts, ja tādas ir, vai no valsts kompetentajām iestādēm. Kandidāti pārstāv reprezentatīvākās valsts patērētāju organizācijas saskaņā ar valsts noteikumiem vai praksi.
   3.   Komisija ieceļ vienu locekli un vienu vietnieku no katras dalībvalsts saskaņā ar šādiem kritērijiem:

               a)

               kandidātiem ir plaša kompetence un pieredze ES patērētāju jautājumos;

               b)

               prioritāte tiek dota kandidātiem, kuri iepriekš nav bijuši šīs grupas locekļi;

               c)

               dzimumu līdzsvars.

         4.   Grupas locekļus un katram loceklim vienu vietnieku, kuri pārstāv Eiropas patērētāju organizācijas, Komisija ieceļ pēc Eiropas patērētāju organizāciju priekšlikuma.
   5.   Vietnieki automātiski aizstāj klāt neesošus dalībniekus.
   6.   Komisija publicē locekļu un vietnieku sarakstu Veselības un patērētāju ģenerāldirektorāta tīmekļa vietnē un publicē Eiropas Savienības Oficiālā Vēstneša C sērijā. Grupas dalībnieku vārdus savāc, apstrādā un publicē saskaņā ar Eiropas Parlamenta un Padomes Regulu (EK) Nr. 45/2001 (2).
   5. pants
   Amata pilnvaru laiks
   1.   Locekļu un viņu vietnieku pilnvaru termiņš ir trīs gadi un ir atjaunojams saskaņā ar 4. pantā noteikto procedūru.
   2.   Trīs gadu termiņa beigās grupas locekļi un vietnieki turpina ieņemt savu amatu, kamēr tos neaizstāj vai atkārtoti neieceļ amatā.
   3.   Locekļu un viņu vietnieku pilnvaru laiks beidzas pirms beidzies trīs gadu periods

               a)

               viņu atkāpšanās, atlaišanas vai nāves gadījumā;

               b)

               ja valsts institūcijas vai iestādes, kas izvirzījušas viņus par kandidātiem, pieprasa viņu aizvietošanu;

               c)

               ja Komisija pieprasa nomainīt locekļus vai viņu vietniekus, kuri vairs nespēj faktiski piedalīties, vai kuri neizpilda 7. panta 6. punktā noteiktos pienākumus.

         4.   Grupas locekļus un vietniekus uz atlikušo trīs gadu periodu aizstāj saskaņā ar 4. pantā noteikto procedūru. Atkāpjoties no 4. panta 2. punkta, ja jāaizstāj tikai viens dalībnieks vai viens vietnieks, kas pārstāv valsts līmeņa patērētāju organizācijas, valsts struktūras vai iestādes izvirza divus jaunus kandidātus no kuriem Komisija ieceļ vienu saskaņā ar 4. panta 3. punktu.
   6. pants
   Asociētie dalībnieki un eksperti
   1.   Pēc Komisijas priekšlikuma grupa var uzaicināt pievienoties tās darbam organizāciju pārstāvjus, kuru viens no galvenajiem mērķiem ir patērētāju interešu veicināšana un kuras tālab aktīvi darbojas Eiropas līmenī.
   2.   Grupa var uzaicināt piedalīties tās darbā kā ekspertu jebkuru personu ar speciālām zināšanām par darba kārtībā esošu jautājumu.
   7. pants
   Darbība
   1.   Komisija

               a)

               nosaka veidu un grafiku, saskaņā ar kuru grupa tiksies;

               b)

               vada grupas tikšanās;

               c)

               nodrošina sekretariāta pakalpojumus un organizē grupas darbu.

         2.   Var izveidot apakšgrupas īpašu jautājumu izskatīšanai atbilstoši grupai noteiktajām pilnvarām. Šādas grupas likvidē, tiklīdz tās ir izpildījušas izvirzītos uzdevumus.
   3.   Grupa var sniegt atzinumus pēc Komisijas pieprasījuma vai locekļa priekšlikuma ar Komisijas piekrišanu. Pieprasot atzinumu, Komisija var noteikt atzinuma sniegšanas termiņu. Katram atzinumam grupa var izvirzīt vienu vai vairākus referentus no locekļu vidus. Referents ir atbildīgs par atzinuma sagatavošanu kopumā.
   4.   Grupa pieņem savu reglamentu, pamatojoties uz Komisijas priekšlikumu.
   5.   Komisija publicē Veselības un patērētāju aizsardzības ģenerāldirektorāta tīmekļa vietnē atzinumus, kopsavilkumus, secinājumus, secinājumu daļas vai grupas darba dokumentus attiecīgā dokumenta oriģinālvalodā.
   6.   Grupas locekļi, kas pārstāv valsts patērētāju organizācijas, informē un apspriežas ar tām savienībām, kuras tie pārstāv grupā. Katrs loceklis īsteno efektīvus pasākumus, lai regulāri visām patērētāju organizācijām valsts līmenī sniegtu ziņojumu par grupas darbu un atbildē saņemtu viņu viedokli.
   7.   Līdz 1. martam katrs dalībnieks sagatavo Komisijai ziņojumu par darbu, kas veikts iepriekšējā kalendārajā gadā, pildot 6. pantā noteiktos pienākumus. Šā ziņojuma saturs tiks turpmāk noteikts reglamentā.
   8. pants
   Konfidencialitāte
   Neskarot Līguma 287. pantu, grupas locekļi un to aizstājēji neizpauž grupas vai apakšgrupu darbā iegūto informāciju, ja Komisija tos informē par to, ka pieprasītais atzinums vai ierosinātais jautājums ir konfidenciāls.
   9. pants
   Sanāksmju izdevumi
   1.   Komisija grupas dalībniekiem atlīdzina ceļa izdevumus un attiecīgā gadījumā uzturēšanās izdevumus, kas ir saistīti ar grupas darbu, atbilstīgi Komisijas noteikumiem par kompensācijām neatkarīgajiem ekspertiem.
   2.   Grupas dalībniekiem atlīdzība par veiktajiem uzdevumiem netiek maksāta.
   3.   Sanāksmju izdevumus atlīdzina atbilstīgi gada budžetam, ko grupai piešķīruši atbildīgie Komisijas dienesti.
   10. pants
   Atcelšana
   Ar šo atceļ Lēmumu 2003/709/EK.

      Briselē, 2009. gada 14. septembrī

            Komisijas vārdā –

            Komisijas locekle

         Meglena KUNEVA

      (1)  OV L 258, 10.10.2003., 35. lpp.

      (2)  OV L 8, 12.1.2001., 1. lpp.

      PIELIKUMS
      Organizācijas, kas pašlaik atbilst kritērijiem, kas noteikti 3. panta 3. punktā:

                  —

                     BEUC – Bureau Européen des Unions des Consommateurs (Eiropas Patērētāju aizsardzības savienību birojs),

                  —

                     ANEC – European Association for the Co-ordination of Consumer Representation in Standardisation (Eiropas patērētāja balss standartizācijā).


1. Eiropas Parlamenta 2007. gada 24. aprīļa lēmums par Eiropas Savienības iestāžu Tulkošanas centra 2005. finanšu gada budžeta izpildes apstiprināšanu (C6-0393/2006 - 2006/2160(DEC))


title: 2008/584/EK: Padomes Lēmums ( 2008. gada 15. jūlijs ), ar kuru groza Lēmumu 2006/493/EK, ar ko nosaka Kopienas atbalsta apjomu lauku attīstībai no 2007. gada 1. janvāra līdz 2013. gada 31. decembrim , tā sadalījumu pa gadiem un minimālo apjomu, kas jākoncentrē reģionos, kuri ir tiesīgi saņemt atbalstu saskaņā ar konverģences mērķi

text:
               16.7.2008

               LV

               Eiropas Savienības Oficiālais Vēstnesis

               L 188/26

      PADOMES LĒMUMS

   (2008. gada 15. jūlijs),
   ar kuru groza Lēmumu 2006/493/EK, ar ko nosaka Kopienas atbalsta apjomu lauku attīstībai no 2007. gada 1. janvāra līdz 2013. gada 31. decembrim, tā sadalījumu pa gadiem un minimālo apjomu, kas jākoncentrē reģionos, kuri ir tiesīgi saņemt atbalstu saskaņā ar konverģences mērķi
   (2008/584/EK)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu,
   ņemot vērā Padomes Regulu (EK) Nr. 1698/2005 (2005. gada 20. septembris) par atbalstu lauku attīstībai no Eiropas Lauksaimniecības fonda lauku attīstībai (ELFLA) (1) un jo īpaši tās 69. panta 1. punktu,
   ņemot vērā Komisijas priekšlikumu,
   tā kā:

               (1)

               Padomes Lēmumā 2006/493/EK (2) noteikts Kopienas atbalsta apjoms lauku attīstībai laikposmā no 2007. gada 1. janvāra līdz 2013. gada 31. decembrim, tās sadalījums pa gadiem un minimālais apjoms, kas jākoncentrē reģionos, kuri ir tiesīgi saņemt atbalstu saskaņā ar konverģences mērķi.

               (2)

               Budžeta lēmējinstitūcija atbilstīgi 48. punktam Eiropas Parlamenta, Padomes un Komisijas Iestāžu nolīgumā par budžeta disciplīnu un pareizu finanšu pārvaldību (3) ir nolēmusi pārcelt dažas 2007. gadā neizmantotās saistību apropriācijas Kopienas atbalstam lauku attīstībai saskaņā ar Regulu (EK) Nr. 1698/2005, tāpēc Lēmums 2006/493/EK būtu jāgroza, lai šīs apropriācijas varētu piešķirt no jauna laikposmā no 2008. gada 1. janvāra līdz 2013. gada 31.decembrim.

               (3)

               Tādēļ Lēmums 2006/493/EK būtu attiecīgi jāgroza,

         IR NOLĒMUSI ŠĀDI.
   1. pants
   Lēmuma 2006/493/EK pielikumu aizstāj ar šā lēmuma pielikuma tekstu.
   2. pants
   Šis lēmums stājas spēkā no 2008. gada 1. janvāra.

      Briselē, 2008. gada 15. jūlijā

            Padomes vārdā —

            priekšsēdētājs

         M. BARNIER

      (1)  OV L 277, 21.10.2005., 1. lpp. Regulā jaunākie grozījumi izdarīti ar Regulu (EK) Nr. 146/2008 (OV L 46, 21.2.2008., 1. lpp.).

      (2)  OV L 195, 15.7.2006., 22. lpp.

      (3)  OV C 139, 14.6.2006., 1. lpp. Nolīgumā jaunākie grozījumi izdarīti ar Eiropas Parlamenta un Padomes Lēmumu 2008/371/EK (OV L 128, 16.5.2008., 8. lpp.).

      PIELIKUMS

            “PIELIKUMS
            Saistību apropriāciju kopējais apjoms 2007.–2013. gadam, tā sadalījums pa gadiem un minimālais apjoms, kas jākoncentrē reģionos, kuri ir tiesīgi saņemt atbalstu saskaņā ar konverģences mērķi (1)

                        2004. gada cena EUR (2)

                        2007. g.

                        2008. g.

                        2009. g.

                        2010. g.

                        2011. g.

                        2012. g.

                        2013. g.

                        Kopā

                        Kopējā summa ES-25 plus Bulgārija un Rumānija

                        9 325 497 783

                        10 788 767 263

                        10 515 007 756

                        10 278 583 653

                        9 824 886 713

                        9 588 187 168

                        9 356 225 581

                        69 677 155 918

                        Minimālais apjoms reģioniem, kas ir tiesīgi saņemt atbalstu saskaņā ar konverģences mērķi

                        27 676 975 284

            Saistību apropriāciju kopējais apjoms 2007.–2013. gadam, tā sadalījums pa gadiem un minimālais apjoms, kas jākoncentrē reģionos, kuri ir tiesīgi saņemt atbalstu saskaņā ar konverģences mērķi (3)

                        Pašreizējās cenas EUR (4)

                        2007. g.

                        2008. g.

                        2009. g.

                        2010. g.

                        2011. g.

                        2012. g.

                        2013. g.

                        Kopā

                        Kopējā summa ES-25 plus Bulgārija un Rumānija

                        9 896 292 851

                        11 678 108 653

                        11 609 418 209

                        11 575 354 634

                        11 285 706 554

                        11 234 089 442

                        11 181 555 662

                        78 460 526 005

                        Minimālais apjoms reģioniem, kas ir tiesīgi saņemt atbalstu saskaņā ar konverģences mērķi

                        31 232 644 963

         (1)  Pirms obligātās modulācijas un citiem pārskaitījumiem no izdevumiem, kas saistīti ar tirgu un kopējās lauksaimniecība politikas tiešajiem maksājumiem lauku attīstībai.

         (2)  Summas ir noapaļotas līdz tuvākajam euro.

         (3)  Pirms obligātās modulācijas un citiem pārskaitījumiem no izdevumiem, kas saistīti ar tirgu un kopējās lauksaimniecība politikas tiešajiem maksājumiem lauku attīstībai.

         (4)  Summas ir noapaļotas līdz tuvākajam euro.”